text:
SHASHA yemutambo wemujaho yekuGreat Britain, Lawrence Clarke, ndiye akasarudzwa kuva kaputeni wechikwata chenyika iyi kumakwikwi eEuropean Indoor Championships. Clarke, uyo ainge achangobva kuhwinha mumujaho we60m kumakwikwi eBritish Indoor Title, ndiye achatungamirira chikwata ichi pavari kuenda kumakwikwi ayo achaitirwa kuPrague kubva musi waKurume 5 kusvika 8.
Clarke anoti akashanda zvakasimba apo aishingairira hupenyu hwakanaka uye anoti zvinodadisa kubatirana pamwe chete nechikwata ichi.
Muchinda uyu anoti anovimba kuti apo anenge ari kaputeni achava nenguva yakanakisa.
“Ndakaita rombo rakanaka kuti mukuru wesangano reBritish Athletics Perfomance Director, Neil Black, ndiye akakumbira kuti ndizotungamirira chikwata cheGreat Britain kumakwishu anoitwa gore negore eEuropean Athletics Indoor Championships apo vachaenda kuCzech Republic gore rino.
“Neil akandipasa manyemwe zvikuru, akaona kuti nguva yainge yakwana muhupenyu hwangu kuti nditungamirire chikwata chakakura zvakadai zvokuti ndinoda kuramba ndiri mucherechedzo wakanaka kune vamwe vatambi,” akadaro Clarke.
“Ndakange ndisina kuzvitarisira kunyangwe zvazvo ndaishuvira kuti ndionekwe semunhu akashanda nesimba makore adarika kuti ndizove zvandave nhasi, zvinondipasa manyemwe uye zvinondivhaidza.
“Ndine chivimbo chekuti tichanohwinha uye tichadzoka nemukombe nekuti ndizvo zvandakapedza makore mazhinji ndichiedza kuti ndidzidzire – kuvawo mucherechedzo wezvakanaka uye mukana uyu wainge wandinonokera. Chokwadi nhasi ndiri kunyumbwira nemufaro nedanho randave,” akadaro Clarke. – BBC Sport News


c: text/html

text:
NHARIREYOMURINDI NOVEMBER 2014
Satani Ariko Here?
Kana Satani asiko, zvinoreva kuti vose vanomutya vakarasika. Asi kana Satani ariko uye achifurira vanhu, zvinoreva kuti ane ngozi kupfuura zvinofungwa nevakawanda.
Satani Ariko Here?
Satani hunongova uipi here kana kuti chisikwa chisingaoneki?
Satani Hunongovawo Uipi Here?
Pane nyaya mbiri dzemuBhaibheri dzinonyatsopindura mubvunzo uyu.
Tinofanira Kutya Satani Here?
Pane zvinhu zvina zvinobva kuna Mwari, zvinokubatsira kukunda Satani.
Umambo hwaMwari Hwakatanga Kutonga Riini? (Chikamu 2)
Uprofita hwemuBhaibheri uye hope dzakaroteswa mambo wekuBhabhironi naMwari zvinoratidza gore razvakaitika.
“Ndingaita Seiko Chinhu Ichi Chakaipa Kwazvo?”
Josefa akaramba sei kuita zvaidiwa nemudzimai waPotifari ainge akatsunga kumunyengera?
Mibvunzo yeBhaibheri Inopindurwa
Kumutswa kwakaitwa vanhu naJesu kunoratidzei nezvezvaakataura kuti achaita mune ramangwana?
Zvimwe Zviri paIndaneti
Mwari Ndiye Akasika Dhiyabhorosi Here?
Satani akabva kupi? Ona kuti nemhaka yei Jesu akataura kuti Dhiyabhorosi “haana kumira zvakasimba muchokwadi.“

robotstxt: allowed

filter: keep


text:
Kuyeuka Kufa kwaJesu
Tinokukoka kuti tizoyeuka pamwe chete zuva rokufa kwaJesu. Tsvaga nzvimbo iri pedyo newe.
Mamiriyoni Evanhu Achauya
—Uchauyawo Here?
Usiku hwokupedzisira asati afa, Jesu akaungana nevaapostora vake. Akabva aita navo musangano usingashamisiri wavakanga vasati vamboita, uye akavaudza kuti: “Rambai muchiita izvi muchindiyeuka.” Vaifanira kuzoita izvi vachiyeuka kufira vanhu kwakanga kwava kuda kuitwa naJesu.
Gore rakapera, vanhu vanoda kusvika mamiriyoni 20 vakapinda musangano uyu unoitwa kamwe chete pagore vachitevedzera zvakataurwa naJesu. Ko gore rino? Gore rino tichayeuka kufa kwaKristu musi weChishanu, 3 April, 2015, zuva ranyura.
Zvapupu zvaJehovha zvinokukoka kuti uuyewo kumusangano uyu unokosha. Uchadzidza kuti upenyu hwaJesu uye rufu rwake zvinokubatsira sei.
Chiitiko ichi chichaitirwa pedyo nekwaunogara uye hapana mari yauchanzi ubvise.


text:
Une ruregerero? Mwari angandiregerere sei?
Mubvunzo : Une ruregerero? Mwari angandiregerere sei?
Mhinduro : Mabasa avapositori 13:38 inoti “Naizvozvo, hama dzangu, ndinoda kuti muzive kuti kubudikidza naJesu, kukanganwirwa kwezvivi kunoparidzwa kwamuri.”
Chii chinonzi ruregerero uye sei tichichida
Izwi rekuti ruregerero rinoreva kukanganwa zvese, kubvisa chikwereti. Tikakanyira vamwe tinokumbira ruregerero kuti tirambe tichiwirirana.munhu haangoregererwa nokuti akakodzera, hapana akakodzera kuregerwa. Ruregerero harurevi rudo, tsitsi kana nyasha.ruregerero kuzvipira kuti hauna chauchachengeta pamwoyo pamusoro pemunhu akukanyira zvisinei kuti atadzei.
Bhaibheri rinotiudza kuti tose tirivatadzi uye tinotoda ruregerero kubva kuna Mwari. Ecclesiastes 7:20 inoti hapana murume asina zvitema pano panyika anoita zvinodiwa naMwari nguva dzose asingatadzi. 1Johani 1:8 inoti “Kana tichiti hatina chivi, tinozvinyengera uye chokwadi hachizi matiri.” Zvitadzo zvose kuramba mutemo waMwari (Mapisarema 51:4) izvi zvinoreva kuti tinoda ruregerero rwashe kuti tisazopedza hupenyu hwedu hose tichitsvira zvitadzo zvedu (Mateo 25:46;Johani 3:36)
Ruregerero-ndingarwuwana sei?
Tototenda kuti Ishe vanerudo rusingaperi-vatori neshungu dzekutiregerera zvitadzo zvedu! 2 Petro 3:9 inoti Ishe haanonoki kuita zvaakavimbisa, sokunonoka kunonzwisiswa navamwe. Ane mwoyo murefu nemi, haadi kuti ani zvake arasike, asi kuti vose vatendeuke.” Mwari anoda kutiregerera hunge anotipa chipo chacho.
Mubairo wezvitadzo zvedu rufu. Varoma 6:23 inoti 23Nokuti mubayiro wechivi ndirwo rufu..” zvitadzo zvedu zvakatipa rufu rusingaperi.Mwari nechirongwa chake akave munhu-jesu kristu(Johani 1:1,14).Jesu akafira pamuchinjikwa, achitora mutongo wedu uyo waive rufu.2 vakorinde 5:21 inotidzidzisa kuti “Mwari akaita kuti uyo akanga asina chivi ave chivi nokuda kwedu, kuitira kuti maari tive kururama kwaMwari.” Jesu akafira pamuchinjikwa, achitora mutongo wedu. saMwari, kufa kwaJesu kwakaita kuti nyika yose iregererwe zvitema zvese. 1 Johani 2:2 inoti “Ndiye chibayiro chinoyananisira zvivi zvedu, uye kwete zvivi zvedu bedzi, asi wezvivi zvenyika yose.” Jesu akafa akamuka kuratidza simba rake pane rufu nezvitadzo.Rumbidzai Mwari, tichishandisa mufananidzo wekufa nekumuka kwaJesu Kristu Varoma 6:23 inoti “23Nokuti mubayiro wechivi ndirwo rufu, asi chipo chaMwari chokungopiwa ndihwo upenyu husingaperi muna Kristu Jesu Ishe wedu.”
Unoda kuregererwa zvitadzo zvako here? Unombonzwa kushungurudwa here kana kuita kunge unemhosva yaukatakura isingaperi?ukaisa hupenyu hwako mumawoko aJesu kristu uchivimba naye unoregererwa zvitadzo zvako zvese. Ephesians 1;7 inoti muropa rwake tinowana ruregerero rwezvitadzo zvese, zvese nekuwanda kwenyasha dzamwri” Jesu akatifira hunge chikwereti chedu chakapera chaungangoita kukumbira Mwari nemuzita reJesu kuti akuregerere anozokuregerera. Johani 3:16 inoti “Nokuti Mwari akada nyika nokudaro, kuti akapa Mwanakomana wake mumwe oga, kuti ani naani anotenda kwaari arege kufa asi ave noupenyu husingaperi.”
Ruregerero: zviri nyore here kuregererwa
Hongu, unokwanisa kuita kuti Mwari akuregerere. Haukwanisi kubhadhara kuti Mwari akuregerere. Ruvimbo rwako munashe richakubatsira kuti uregererwe nokuti ane nyasha netsitsi. Kana uchida kugamuchira Ishe semuponisi wako kuti uregererwe unokwanisa kushandisa munamato uyu. Hausi munamato uyu chete asi kuvimba naShe kuchaita kuti uregererwe. Munamato uyu unongoshanda kutenda Ishe kuti akakuregerera nekumuratidza kuti unovimba nekutenda maari. “Mwari, ndinoziva ndakatadza pamberi penyu, uye ndinofanirwa kurangwa. Asi Jesu Kristu akatora murango wangu kuti ini ndinokwanisa kuregererwa nekuvimba maari. Ndinoisa ruvimbo rwangu mamuri muponisi. Ndinokutendai nenyasha neruregerero. Ameni.”
Zvawaverenga zvabatsira kuti udekufamba munzira maMwari here? Kanazvirizvo dzvanya pakanzi "ndabvuma Ishe nhasi" kana kuti.
Une ruregerero? Mwari angandiregerere sei?


text:
Muravanembiri
Muchidzidzo masvomhu, muravanembiri (binary numeral system in English) zvinoreva tsika yokuverenga nokunyora nhamba kuchishandiswa nhamba mbiri sehwaro hwekuverenga nhamba. Apa kunenge kuchishandiswa 0 na 1 chete. Kuverenga nhamba nenzira iyi kunoshandiswa kuma computer. Nokumwe kutaura tsika inoshandiswa pamuravanembiri ingadzi rumbiridzira, kana toshandura kuEnglish zvoreva kuti – ‘’following twos or by way of two’’.
Kuverenga paMuravanembiri[chinja | edit source]
Kuverenga nhamba paMuravanembiri kunoitwa nenzira yakafanana nokuverenga nhamba paMuravanegumi. Tichitanga nevara rokutanga mavara anorongwa nenzira inoenderana nokukwira kwehuwandu. Kana pari paMuravanegumi panoshandiswa nhamba gumi dzinoti 0,1,2,3,4,5,6,7,8,9; zvino paMuravanembiri panoshandiswa nhamba mbiri dzinoti 0, 1.
Kana mavara apedza ese pachinzvimbo chokutanga chiri kurudyi, nhamba iri kuruboshwe inobva yakwidzwa, kuverengwa kwovambazve pana 0 pachinzvimbo chokutanga chiri kurudyi. Somuenzaniso pamuravanegumi kuverenga kunofamba sezvinotevera:
- 000, 001, 002, ... 007, 008, 009, (kana 9 asvika nhamba iri kumucheto kurudyi inovambazve pana 0, nhamba iri pedo kuruboshwe yokwidzwa kuenda pana 1)
- 010, 011, 012, ...
- ...
- 090, 091, 092, ... 097, 098, 099, (kana 99 asvika nhamba mbiri kumucheto kurudyi dzinovambazve pana 0, nhamba iri pedo kuruboshwe yokwidzwa kuenda pana 1)
- 100, 101, 102, ...
Kana nhamba yasvika 9, danho rinotevera kuti chinzvimbo ichocho chivambe pana 0, nhamba iri pedo kuruboshwe yokwidzwa kuva 1. PaMuravanembiri panoverengwa nenzira yakafana asi kuchishandiswa mavara maviri 0 na 1. Saka kana chinzvimbo chakana kusvika pana 1, panova nokuvambazve kuenda pana 0, uye chinzvimbo chiri kuruboshwe chinokwidza kuenda pana 1 sezvinotevera:
- 0000,
- 0001, (chinzvimbo chiri kumucheto kurudyi chinovamba pana 0, chinotevera kuruboshwe chokwidzwa)
- 0010, 0011, (zvinzvimbo zviviri kumucheto kurudyi zvinovamba pana 0, chinotevera kuruboshwe chokwidzwa)
- 0100, 0101, 0110, 0111, (zvinzvimbo zvitatu kumucheto kurudyi chinovamba pana 0, chinotevera kuruboshwe chokwidzwa)
- 1000, 1001, ...
PaMuravanembiri, chinzvimbo choga-choga chinomirira muradanuro wa 2 nepawa rinokwira zvichibva kurudyi kuenda kuruboshwe. Kumucheto kurudyi kuna 20, panotevera kuruboshwe pana 21, kwotevera 22, zvichingodaro.
Kushandura Muravanembiri kuva Muravanegumi[chinja | edit source]
Matanho anoitwa kuti nhamba iri kuMuravanembiri ishandurwe kuenda kumuravanembiri ndeaya:
a. Tsamanisa nhamba dziri pamuravanembiri nedanho ra 2 riri panhamba imwe neimwe.
b. Chepiri wedzanisa zvitsama izvi zvawawana pamusoro.
Somuenzaniso ngatishandure 10112 kuenda kuhwaro hwa 10. Vara 2 rakanyorwa pasi pa 1011 rinopangidza hwaro 2. Saka nzira inotevedzwa sekutsanangura kuri pamusoro ndeiyi:
1 x 20 = 1
1 x 21 = 2
0 x 22 = 0
1 x 23 = 8
1 + 2 + 0 + 8 = 11
Naizvozvo tinoti 10112 = 1110.
Kushandura Muravanegumi kuva Muravanembiri[chinja | edit source]
Ngatitevedzei muenzaniso wekushandura 5910 kuenda kuhwaro 2.
1. Nyora pasi mapawa a 2, ari pasi pa 59 sezvizvi 1, 2, 4, 8, 16, 32. Danho rinotevera ndi 64 rakakura kupfuura 59, saka rasiiwa.
2. Gova 59 na 32 anova ndiye pawa ra 2 rakanyanya kukura riri pasi pa 59. Nyora pasi kuti 32 anopinda kangani zvizere muna 59. Tinoona anopinda kamwe (1) nemusarirwa 59 - 32 = 27.
3. Tora musarirwa 27 wogova nepawa wa 2 rinotevera rinova 16: 27/16 = 1 sare 11.
4. Tora musarirwa 11 wogova nepawa ra 2 rinotevera rinova 8: 11/8 = 1 sare 3.
5. Tora musarirwa 3 wogova nepawa ra 2 rinotevera rinova 4: 3/4 = 0 sare 3.
6. Tora musarirwa 3 wogova nepawa ra 2 rinotevera rinova 2: 3/2 = 1 sare 1.
7. Tora musarirwa 3 wogovanisa nepawa ra 2 rinotevera rinova 1: 1/1 = 1 sare 0.
Saka zvinoreva kuti mhinduro yekushandura 5910 kuenda kumuravanembiri ndi 1110112.
Kuti tibate chokwadi panoda kudzorera nhamba iyi kuMuravanegumbi sezvizvi:
1 x 20 = 1
1 x 21 = 2
0 x 22 = 0
1 x 23 = 8
1 x 24 = 16
1 x 25 = 32
1 + 2 + 0 + 8 + 16 + 32 = 59
Kureva kuti svomhu yashandwa nemazvo.


text:
Manicaland
Manicaland idunhu munyika yeZimbabwe.
Nzvimbo[chinja | edit source]
Dunhu rakapoteredzwa nedunhu reMashonaland East kumaodzanyemba, nyika yeMozambique kumabvazuva, dunhu reMasvingo nedunhu reMidlands kumadokero. Guta guru redunhu, Mutare (hugari:184,205)[1], rinova iro 265km kubva kuHarare, inova guta guru yenyika yeZimbabwe neguta rakakurisisa munyika iyoyo, netara.[2]
Ongororo[chinja | edit source]
Dunhu reManicaland rine nharaunda ye36,459 km2 nehugari hwemamirioni 1.57, sokubvira 2004.[3], and a population of approximately 1.57 million, as of 2004.[4] Guta reMutare ndiro guta guru redunhu.
Zvikwata[chinja | edit source]
Manicaland yakagovaniswa kuita zvikwata zvinomwe, Buhera, Chimanimani, Chipinge, Makoni, Chikwata Mutare iripakati, zvichisanganidza guta reMutare, Mutasa neNyanga iri kumadokero kwemaodzanyemba.
Vanhu[chinja | edit source]
Vanhu veku Manicaland vanotaura chiShona asi zvikwata zvakasiyana siyana zvinoitawo mitauro-pazasi (sub-dialect) wawo wega. Somuenzaniso, chikwata Mutasa chinoshandisa mutauro pazasi wechiManyika. Kuchikwata Makoni, vanhu vanoshandisa mutauro-pazasi unonzi Maungwe. vanhu vazhinji vanotevera zvinamato zvechivanhu asi vanoteverawo huKristu. Vazhinji maKristu vanova vatendi ve Kereke yeMethodist, vamwe veKereke yeEngland (kereke Anglican) asi vamwewo maRoma. Vamwewo vanopinda makereke echipostori.
Zvikoro muManicaland[chinja | edit source]
Kazhinji muManicaland munova nechikoro mukati metaramunyongo ye5km. Kune zvikoro zvakawanda zvepuraimari nesekondari zvinowanikwa mudunhu iri. Govaniso yezvikoro inoratidzwa mutafura iri pazasi.
Kwakawanikwa Ruzivo[chinja | edit source]
- ↑ Estimated Population of Mutare In 2004
- ↑ Road Distance Between Harare And Mutare With Map
- ↑ Surface Area of Manicaland District
- ↑ Estimated Population of Manicaland Province In 2004
- ↑ Manicaland Regional Education Office, 2004.


text:
BaSumikiji baJehova—Ndibani?
Tova kuluji lulosiyana akale nendimi jilosiyana koga tinoshanganiswa nemipimo inokwelana. Tinoda kukuja Jehova kupinda zose, Mwali wakakwala iBhayibhili akale wakata zunu zose. Tikweje nopatinokwanisa napo kukwekwejeka Jesu Klisto akale todada kushobwa kuwhi vaKlisto. Umwe nomwe wedu unopeja nshaji nji ebhancha banhu nozweBhayibhili akale noBushe bwaMwali. Nokuti tosumikija, tolebeleka nozwaJehova akale noBushe bubwe, towhi baSumikiji baJehova.
Linga pewebhusayiti yedu. Bala iBhayibhili peIntaneti. Ziba zunji zunobhatanisa isu nozwatinodimbwa.


text:
VECHIDUKU VANOBVUNZA KUTI
Zvii Zvandinofanira Kuziva Nezvekutumira Mameseji Anonyadzisira?
Kutumira mameseji anonyadzisira kunosanganisirei?
Kunosanganisira kutumira mashoko chaiwo, mapikicha, kana mavhidhiyo ane chokuita nebonde. Mumwe murume anoti: “Zvinoita sokuti vanhu havachatombooni pane chakaipa nokuzviita. Munotanga muchiti tiri kungotumirana mameseji asi mozopedzisira mava kutumirana anonyadzisira zvisingaiti.”
Vanhu vanozviitirei? Vamwe vari kuyaruka vanoti, “kuva nepikicha mufoni yemunhu asina kupfeka waunodanana naye kunoratidza kuti wava kupinda pabonde,” rakataura kudaro rimwe gweta mupepanhau rinonzi The New York Times. Mumwe wechiduku akatoti ukaita izvi unenge uchiita bonde rakadzivirirwa. Uyezve akati, “haubati pamuviri uye zvirwere zvinotapuriranwa pabonde.”
Zvimwe zvikonzero zvinoita kuti vechiduku vatumirane mameseji anonyadzisira ndeizvi:
Kuda kukwezva munhu wavanoshuva kuzodanana naye.
Mumwe munhu anenge avatumira pikicha inonyadzisira saka vanobva vanzwa vachida kumutumirawo.
Kutumira mameseji anonyadzisira kwakaipirei?
Kana wangotumira pikicha pafoni, pikicha yacho hauchakwanisi kuidzosa, kana kutaura kuti unoda kuti ishandiswe sei, kana kuziva kuti ichakanganisa sei mukurumbira wako. Mumwe muongorori uye munyori wepaPew Research Center anonzi Amanda Lenhart anoti: “Zvinhu zvakaipa zvinoitwa nemunhu zvava nyore kupararira kune vamwe uye zvinogona kuchengetwa kuti zvizoonekwa nevamwe.”
Pane dzimwe nguva
Munhu anenge atumirwa pikicha yemunhu asina kupfeka anoitumira kushamwari dzake dzakawanda kuti dziionewo.
Vakomana vanenge varambwa nevasikana vanotumira mapikicha emusikana wacho asina kupfeka vachida kumunyadzisa.
WAIZVIZIVA HERE? Kazhinji kutumira mapikicha evanhu vasina kupfeka imhosva yakangofanana nekushungurudza vana kana kuti yokuparadzira mapikicha evana vari kuita bonde. Vamwe vana vakatumira mameseji anonyadzisira vakabatwa nemhosva yokushungurudza vamwe panyaya dzebonde.
Bhaibheri rinoti chii?
Bhaibheri rinobvumira kuti vanhu vakaroorana vaite bonde. (Zvirevo 5:18) Asi haribvumiri zvachose zvinhu zvine chokuita nebonde zvinoitwa nevanhu vasina kuroorana. Ona zvinotaurwa nemavhesi aya eBhaibheri:
“Ufeve nezvinhu zvisina kuchena zvemarudzi ose kana kukara ngazvirege kumbotaurwa nezvazvo pakati penyu, . . . kana mufambiro unonyadzisa kana kutaura kwoupenzi kana majee anonyadzisa.”—VaEfeso 5:3, 4.
“Urayai nhengo dzemiviri yenyu dziri panyika kana tichitaura nezvoufeve, zvinhu zvisina kuchena, chido chokurara nomumwe munhu, kuchiva kunokuvadza, nokuchochora.”—VaKorose 3:5.
Mavhesi aya haangoshori “ufeve” (bonde revanhu vasina kuroorana) chete asi anoshorawo zvinhu zvakadai ‘sokusachena’ (zvinhu zvose zvinoratidza kushaya tsika) uye “chido chokurara nomumwe munhu” (kwete chido chokurara nomunhu wawakaroorana naye asi chido chokuita zvinhu zvisina unhu panyaya dzebonde).
Zvibvunze kuti:
Sei kutumira mapikicha evanhu vasina kupfeka kuchinzi “kusachena”?
Sei zvinganzi maitiro iwayo angaita kuti munhu ave ‘nechido chakaipa chokurara nomumwe munhu’?
Sei kuva nechido chokuona kana kutumira mapikicha evanhu vasina kupfeka ‘kuchikuvadza’?
Mavhesi anotevera ari muBhaibheri anotopa zvikonzero zvakasimba zvokuti nei usingafaniri kutumira mameseji anonyadzisira.
“Ita zvose zvaunogona kuti uzvipe kuna Mwari uchitenderwa, somushandi asina chokunyara nacho.”—2 Timoti 2:15.
“Imi munofanira kuva vanhu vorudzii pamabasa matsvene omufambiro nemabasa okuzvipira kuna Mwari!”—2 Petro 3:11.
Mavhesi iwayo anotsanangura zvakanakira kuva netsika dzakanaka. Kuva neunhu hunoyemurika kunoita kuti usazozvidemba pamaitiro aunoita zvinhu.
Zvibvunze kuti:
Ndiri munhu akaita sei?
Ndine chido here chokuti vamwe varambe vachiremekedzwa?
Ndinofarira kuvaraidzwa nezvinhu zvinogona kusvibisa zita remumwe munhu here?
Kutumira mameseji anonyadzisira kunoita kuti vanhu vandione sei?
Kutumira mameseji anonyadzisira kungaita kuti vabereki vangu varambe vachindivimba here?
NYAYA YAKANYATSOITIKA “Shamwari yangu yaidanana nemumwe mukomana asi yaisada kuti vamwe vazvizive. Akatumira mukomana wake pikicha yake asina kupfeka, mukomana wachowo ndokubva amutumira yakewo. Pasati papera mazuva maviri baba veshamwari yangu vakafunga zvekutarisa mufoni yake. Vakarwadziwa nezvavakaona mufoni. Pavakamubvunza haana kuramba. Ndinoziva kuti naiyewo akarwadziwa nezvaakaita, uye vabereki vake vakanetseka chaizvo uye havana kufara nazvo! Zvavakuvaomera kuti varambe vachivimba naye.”
Chokwadi chisingarambiki: Kutumira mameseji anonyadzisira kunoita kuti munhu atumira neatumirwa vasava nechiremerera. Mumwe musikana akatanga kuzvitarisira pasi uye kuzvipa mhosva pamusana pezvaaiita pashure pokunge amanikidzwa nemukomana wake kuti vatumirane mameseji anonyadzisira.
Sezvo kutumirana mameseji anonyadzisira zvichiita kuti ari kutumira uye ari kutumirwa wacho vave vanhu vasina tsika uye zvichigona kutosungisa, zvingava zvakanaka kuti utevedzere zano iri reBhaibheri:
“Tiza kuchiva kwouduku.”—2 Timoti 2:22.
“Itai kuti maziso angu arege kutarira zvinhu zvisina zvazvinobatsira.”—Pisarema 119:37.
Kudai uri iwe waizoitei?
Shandisa zvinotaurwa neBhaibheri muupenyu hwako. Verenga zvinotaurwa naJanet, wosarudza zvakanaka zvinofanira kuitwa.
“Rimwe zuva ndakasangana nemumwe mukomana, uye takapanana nhamba dzefoni. Vhiki isati yapera akanga ava kutonditi ndimutumire pikicha yangu ndakapfeka bhurugwa romukati.”
—Janet.
Unofunga kuti Janet aifanira kuita sei? Kudai uri iwe waizoitei?
1. Unogona kufunga kuti: ‘Hapana chakaipa nokuzviita nokuti kuri kuti taenda kubeach aizongondiona ndakapfeka bhurugwa racho.’
2. Unogona kufunga kuti: ‘Ari kumbodei? Rega ndimutumire pikicha yangu ndakanyatsopfeka ndione kuti anoita sei.’
3. Unogona kufunga kuti: ‘Chaari kungoda kurara neni. Meseji iyi ndiri kutoidzima.’
Nhamba 3 ndiyo yakanakisisa, unozvionawo sei? Pamusoro pezvo Bhaibheri rinoti: ‘Munhu akangwara anoona njodzi ohwanda, asi asina mano anoramba achienda uye otambura nokuda kwaizvozvo.’
Izvi zvinokubatsira kuti uone chinhu chinozoita kuti utumirane nevamwe mameseji anonyadzisira uye kuita zvinhu zvisina unhu: Unoshamwaridzana nevanhu vakaita sei? (Zvirevo 13:20) “Shamwaridzana nevanhu vaunoziva kuti havadi zvinhu zvisina unhu,” anodaro mumwe mukadzi wechiduku anonzi Sarah. Mumwewo mukadzi anonzi Delia anobvumiranawo nazvo. Anoti: “Dzimwe dzaunoti ishamwari, panzvimbo pokuti dzikukurudzire kuva netsika dzakanaka dzinenge dzichitokukurudzira kuva netsika dzakaipa. Kana zvavanoita zvichipesana nemitemo yaMwari, vanokukurudzira kuti usiye tsika dzako dzakanaka. Ndizvo zvaunoda here?”


text:
Ungada here kuverenga nyaya ino mumutauro we%%?
Hongu
Kwete
Hamushori Zvimwe Zvimwe Zvitendero Here
Tinotevedzera zvinotaurwa neBhaibheri kuti ‘
tiremekedze vanhu vose’ pasinei nokuiti ndevechitendero chipi. (1 Petro 2:17, Today’s English Version) Somuenzaniso, mune dzimwe nyika kune zviuru zveZvapupu zvaJehovha. Pasinei nokuwanda ikoko, hatimboudzi vezvematongerwo enyika kana kuti vemitemo kuti varambidze kana kuti kudzivisa basa rinoitwa nezvimwe zvitendero. Hatiiti kuti pave nomutemo wokuti munhu wose atende zvatinotenda panyaya dzetsika kana kuti pakunamata. Asi kuti tinopa munhu wose rusununguko rwokusarudza zvaanoda uye ndizvo zvatinodawo kuti vamwe vatiitirewo.—Mateu 7:12.


text:
Chikuvamagwaro
Shoko rokuti chikuvamagwaro kana kuti chikuvamabhuku (Library in English) riri kushandiswa pano kuturikira imba inowunganidzwa mhando dzakasiyana dzemagwaro, vanhu veruwa vachizopota vachikwereta vachizodzosa. Mhando dzemagwaro dzinochengetwa muchikuvamagwaro dzinosanganisira: mabhuku; mapepanhau; magazini; mimhanzi nezvimwewo. Zvikuvamagwaro zvinowanikwa munzvimbo dzinoti: zvikoro; mahofisi; dzimba; uye mumaruwa. Nokumwe kutaura tinokwanisa kuturikira shoko rokuti library tichiti bangiramagwaro, apa kureva nzvimbo inochengetwa magwaro.
Kupiwa kwezita[chinja | edit source]
Kumutauro weFrench chikuvamagwaro chinonzi bibliothèque iri izwi richiumbwa nezvikamu zviviri zvinoti biblio kureva bhuku uye -thèque kureva collection kana kuti zvakakuviwa.
Shoko rokuti kukuva rinoreva kuunganidza zvinhu uchichengeta kuita iya inonzi collection. Shoko rokuti kukuva rinowanikwa richishandiswa nenzira dzakatsaukana mumazita emhuri anotevera: Makuvatsine; Chikuvanyanga; Makuva; Guvamatanga; Guvamombe; Kaguvi; Makuvire zvichingodaro. Mazita aya angadudzirwa sezvinotevera:
- Makuvatsine - kureva munhu ane nungo anosiya munda wakararira uchiungana tsine.
- Chikuvanyanga - munhu anounganidza nyanga.
- Guvamatanga, Guvamombe - vanounganidza matanga emombe kana kuti mombe zhinji.
Mamwe mazwi anotodzana nezwi iri ndiwo anoti: guvi; huva; chikuva zvichingodaro.
Kurerutsa Mutauro[chinja | edit source]
Tichitevedza mashoko iwaya tinokwanisa kuturikirazve tichiti:
- Librarian anenge achinzi guvamagwaro pahuwandu toti vana chikuvamagwaro.
- Public Library inenge ichinzi chikuvamagwaro cheruwa.
- School Library inenge ichinzi chikuvamagwaro chechikoro.
Chikumbiro kuti musadzime zvanyorwa pano musina kuedzawo kupa zita riri nani rine tsananguro yekuti masvika sei pariri. Mukutaura kwamazuva ose tinodudza tichiti Raibhurari izvi zviri zvitsvene pakuti tinoziva chiri kurehwa - asi pano tiri kuedza kuwumba mutauro weChiShona tichishandisa mashoko eChiShona chega. Zvinodaro kuti mungada kunatsa mashoko ari pano kuti anatse kupindirana nemipanda yemutauro weChiShona, zvichinge zvakadaro zvinokudzwa.


text:
Manikidzo
Muchidzidzo chefundoyetsimba, Fosi (Force) kusvudzira kunoita kuti mutumbi ushanduke mukufamba kwauri kuita, murudzivo rwahuri kufamba kana kuti mukuumbwa kwacho. Izvi zvinoreva kuti fosi inokonzeresa chinhu chine huremu kuti chishanduke muchacha wacho (zvichisanganisa kutanga kufamba kwacho mukubva kumira), i.e. rufangu; kana kuti fosi inokonzeresa mitumbi usina kusimba kuti ushanduke mukuumbwa kwahwo. Fosi inogona kutsanangurwa nenzira dziri nyore dzakadai sekusunda kana kuzvuva. Fosi ine zvose hukuru nerudzivo zvichireva kuti fosi chiyero chemhando yemuchovha. Mutemo wechipiri waNewton, F = ma, pawakatanga kunyorwa wakanga wakati siyanei zvishoma, asi mumashoko akafanana: mutemo wakanyorwa naiye Isaac Newton unoti fosi ikuru (net force) inoshanda pane mutumbi hwakaenzana nerheti yekushanduka kwerunhanhira (momentum).
Fosi inopimwa nechiyero chinonzi Newton (N). Mutemo wechipiri waNewton unoti fosi ine tsazaniso inoti


text:
Dudzirazivo
Muchidzidzo cheScience shoko rokuti dudzirazivo (theory in English) ringatsanangurwa sezvizvi:
- Bumbiro remashoko rinotsanangura mhando yechiitiko chakacherechedzwa nokuwongororwa nenyanzvi mubazi iroro rehunyanzvi.
- Bumbiro iri rinopa tsananguro richitsigirwa nemutemo pamwe nezvisumamunyati zvakanyorwa zvakapirwa kuruzhinji rwenyanzvi.
- Dudzirazivo rinobatanidza zvinhu zvakaonekwa panhambo dzakawanda mukucherechedza mhando yechiitiko. Kugamuchirwa kwaro kunozouya ramboedzwa pakawanda nehumbowo hutsva uye richigona kuona nokutaura zvinotarisirwa kuitika kana mhando yechiitiko ichi chaonekwa zvakare pane imwe nzvimbo, kana imwe nguva.
- Bumbiro iri rinopawo mashoko anodudza maitiro akashandiswa kuwongorora nokucherechedza mhando yechiitiko ichi.
- Dudzirazivo rinopa tsananguro dzinobata zvinodarika zvingatsanangurwa nemutemo pamwe nechisumamunyati. Nokudaro kugamuchirwa kwedudzirazivo kuri mberi pane mitemo kana chisumamunyati.
- Mune dzimwe nguva dudzirazivo rinogumisidza rogamuchirwa zvakanyanya, ratekeshera zvokuti rinopedzirira risisadanwe nezita iri - apa rinenge rave garoziva.
Dudzirazivo rinozivikanwa zvikuru ndiro Dudzirazivo reGunganidzo raNewton rinotura pamusoro pechiitiko chegunganidzo yemitumbi iri pamukaha wechadenga. KuEnglish kunonzi Newton's Theory of Gravitation kana kuti Newton's Law of Gravitation. Dudzirazivo iri rakaparurwa naIsaac Newton mugore ra1687.


text:
Dombo
Dombo (rock in English) imhando yegodo rinowanikwa Pasirose. Matombo ane marudzi akasiyana ose akagadzirwa nokuwumbana kwezvinhu zvinosanganisira muchegwa, madzinde akafa, Ivhu rakakukurwa rikazowumbana, manyau echikwatamabwe nezvimwewo.
Matombo akakosha pakuti anoshandiswa: kuvaka dzimba, kuveza mifananidzo, uye kukorora simbi kubva maari.
Marudzi ematombo[chinja | edit source]
Matombo echikwatamabwe[chinja | edit source]
Igneous rocks
Matombo emadzamba[chinja | edit source]
Sedimentary rocks
Matombo eruvandudzo[chinja | edit source]
Metamorphic rocks


text:
VANHU vagere papurazi reBrucia, kuGlendale, pasi paShe Negomo, kuChiweshe vakaona manenji apo imwe mhuri yeko inonzi yakasvina mutumbi wechitunha chemukadzi akange afa aine pamuviri vachida kuti mwana aive mudumbu abude ari mupenyu.
Pamusoro pezvo, mhuri iyi inonzi yakazoviga mutumbi wemukadzi uyu usiku izvo zvinopikisana netsika dzechivanhu dzeko. Nyaya iyi yatova kudare raShe Negomo.
Ishe Negomo, VaLucious Chitsinde, vakatsinhira kuti nyaya yekusvinwa kwenhumbu yemushakabvu uye kuti mutumbi wake wakavigwa usiku yakatomhan’arwa kudare ravo.
“Nyaya iyi yakasvika mudare rangu zvichinzi chitunha chakasvinwa uyewo kuti chakavigwa usiku. Imhosva huru iyoyo mudunhu rangu, vachauya kudare svondo rinouya paseri votaura nyaya yavo.
“Vanoripa chete nekuti hatidi zvakadaro. Inyaya dzemachechi anotevedza tsika dzakatsveyama,” vakadaro Ishe Negomo. Mutumbi wakaita “mabasa” aya ndewaModester Chitabura (28), mudzimai waJob Masiyambiri avo vanopinda chechi yeJohanne Marange. Mukadzi uyu akashaya aine mimba yemwedzi mitanhatu.
Paakashaya, vananyamukuta vemuchechi iyi vanonzi vakazoedza kusvina mwana kubva mudumbu rechitunha ichi asi haana kubuda wese sezvo akarambira ndokufira pamusuwo. Sabhuku wevo, VaOwen Magomo (37), vakatsinhira nyaya yekuti mutumbi wemudzimai uyu wakasvinwa vanhu vachida kuburitsa mwana aiva mudumbu mechitunha uyewo kuti mutumbi wavigwa usiku.
“Nyaya yekuti mudzimai waJob Masiyambiri, Modester Chitabura, akarwara nemalaria ndokunofira kuchitsidzo, mutumbi wake ndokuzotakurwa ukazovigwa usiku izvo ndinozviziva. Asi zvekuti mutumbi waamai ava vaiva nepamuviri wakazoedza kusvinwa mwana ndakangonzwawo nemakuhwa, handina umboo nazvo,” vakadaro.
Chitabura aiva mudzimai wechipiri waJob pachipari chemadzimai matatu.
Mamwe madzimai aJob ndivahosi Rachel Kamidzi (30) naMaria Karimakwenda (18) uyo anova wechitatu.
Mukubuda kwenyaya iyi, zvinonzi senzira yekuedza kubatsira mwana, vananyamukuta vemuchechi vakasvina mutumbi wechitunha vaine fungidziro yekuti mwana aiva mudumbu aizogona kurarama.
Pamuviri pemudzimai uyu panonzi panga pasvika mwedzi mitanhatu apo akaenda kunogara kuchitsidzo (kumateneti) kupurazi reForder, uko madzimai emuchechi iyi akazvitakura anonosunungukira.
Mukadzi uyu akafa nemusi weChitatu svondo rapera ndokuvigwa remangwana racho.
Zvinonzi pakuita kwevamwe vechechi iyi, izvo zvisina kutsinhirwa nechechi yacho, mudzimai akafa aine pamuviri mwana anoburitswa mudumbu maamai vake, mitumbi yavo yovigwa mumakuva akasiyana.
Job paakabvunzwa neKwayedza nemusi weChishanu svondo rapera, akaramba nyaya yekuti mutumbi wemudzimai wake wakasvinwa mwana uyewo nekuti vakamuviga usiku. “Nyaya idzi dziri kugadzirwa nevanhu vandinogara navo muno, hamheno kuti vari kuzviwana kupi. Mukadzi wangu akafira kuchitsidzo kupurazi reForder, tikatakura mutumbi tikasvikotaurira sabhuku wedu ndokuzivisa Ishe Negomo kuburikidza nemakurukota avo. Zvekuti mwana akasvinwa kunyepa.
“Takazoviga mutumbi zuva rodoka mambo vatibvumidza, zvisinei nekuti vaida kuomesa zvinhu ndisabhuku vedu nevamwe vavo. Nyaya yainetsa ndeyekuti kuno kuBrucia hatina nzvimbo yekuviga vafi apo vekwaSabhuku Mukoko vairamba kuti tivige ikoko,” akadaro murume wemufi. Anoti hapana chaanoona sechakanganiswa pamafambisirwo akaitwa zvinhu kusvika pakuvigwa kwemudzimai wake.
“Mutumbi wemudzimai wangu takazouviga kuMukoko grave yard tawirirana nasabhuku weko pamwe chete naIshe Negomo zvisinei kuti vanhu vakaedza kukanganisa rufu rwemudzimai wangu, vamwe vachitoridzira nhare muridzi wepamba pandinochengeta, VaWilbert Maramwidze, avo vakarambawo kuti ndivige mudzimai wangu muchivanze chemusha wavo,” akadaro.
Mukoma waJob, Thomas Foya Masiyambiri (48), akarambawo nyaya iyi. “Mutumbi hauna kana kumbosvinwa sezvinotaurwa izvi. Takauviga wakadaro kwete usiku asi takauendesa kumakuva na5 zuva rodoka,” vakadaro. Vakataurwa navo, kusanganisira Sabhuku Brucia, vanoti mutumbi uyu wakavigwa kuma9 usiku. Asi munin’ina waJob, Macnon Masiyambiri (43), akati mashoko ose anotaurwa aya ndeekunyepa, ekuda kuti vabatwe nemhosva.
“Pakashaika maiguru vangu paiva nananyamukuta vana vekuchechi avo vasina kumbobvira vakaita zvakadai. Kunonoka kuviga mutumbi taikakavadzana tichinzi hataifanirwa kuvaviga kuMukoko,” akadaro.
Anoti vakatombomira kuchera guva patanga makakatanwa aya, vakazofambira mberi nekuchera mushure mechinguva.
Mumwe munin’ina waJob, Joshua Masiyambiri (38), akatsinhirawo zvimwe chetezvo. Vemhuri iyi vanoti vasati vaviga mutumbi uyu kwakatanga kwanosumwa kumasvikiro nemidzimu yekwaNegomo iyo inonzi yakazobvuma kuti zviitwe.
Sabhuku Mukoko, VaChampion Muchenje (62), vakati nyaya iyi havana ruzivo rwakakwana nezvayo sezvo pazvakaitika vaive vasipo.


text:
Madzinde
Dzinde (stalk of plant or the plant itself) zvinoreva zvinhu zvinosimwa kana kuti zvinomera muvhu. Iri ndiro zita raonekwa rakafanira kutsanangudza zvizhinji zvinonzi "plants" kuEnglish.
Madzinde anosanganisira: muti; huswa; muriwo; muchero etc.
Kutumbuka (to blossom) zvinoreva kuburitsa maruva, mwonzora kana muchekechera.
Kurerutsa Mutauro[chinja | edit source]
- Pakaitwa hura nomwe padzinde rimwe chete: there were seven ears on one stalk.
- Ko dzinde iri rinonzi chii zita raro?
- Akadyara madzinde makumi maviri embatatisi.


text:
Ndinofanira Kunyengetera Kuvasande Here?
Mhinduro yeBhaibheri
Kwete. Bhaibheri rinoratidza kuti tinofanira kunyengetera kuna Mwari chete nomuzita raJesu. Jesu akaudza vadzidzi vake kuti: “
Imi namatai nomutoo uyu: Baba vedu vari kudenga. Zita renyu rinoera ngarikudzwe.” (Mateu 6:
Jesu akaudzawo vadzidzi vake kuti: “
Ini ndini nzira, ndini chokwadi, ndini upenyu. Hakuna munhu anouya kuna Baba asingasviki napandiri.” (Johane 14:
Ko ndikanyengetera kuna Mwari ndonyengeterawo kuvasande?
PaMirayiro Gumi, Mwari akati: “
Ini TENZI, Mwari wako, ndiri Mwari ane shanje.” [Kubuda (Eksodho) 20:
anoda kuti munhu anyatsozvipira kwaari.” Mwari anoda kuti vanhu vazvipire kwaari kana kumunamata iye oga uye izvi zvinosanganisira kunyengetera.
Kana tikanyengetera kuvasande kana kungirozi tinenge tagumbura Mwari. Muapostora Johani paakaedza kunamata ngirozi, ngirozi yakamurambidza ichiti: “
Rega kundinamata! Asi namata Mwari! Ini ndiri murandawo akaita sewe nehama dzako dzinotenda nechokwadi zvinhu zvakazarurwa naJesu!”


text:
Bhaibheri Rinoti Chii Nezvokuisirwa Ropa?
Mhinduro yeBhaibheri
Bhaibheri rinorayira kuti tisadya ropa. Saka hatifaniri kudya kana kuisirwa ropa. Ona mavhesi aya:
Genesisi 9:4. Pashure peMafashamo, Mwari akabvumira Noa nemhuri yake kuti vadye nyama asi akavarayira kuti vasadya ropa. Mwari akaudza Noa kuti “
Nyama bedzi ine mweya wayo—iro ropa rayo—musaidya.” Murayiro uyu unoshanda kuvanhu vose kubvira panguva iyoyo nemhaka yokuti tose takabva kuna Noa.
Revhitiko 17:14. “
Hamufaniri kudya ropa renyama chero ipi zvayo, nokuti mweya wenyama yemarudzi ose ndiro ropa rayo. Munhu wose anoridya achaparadzwa.” Kuna Mwari mweya kana kuti upenyu zviri muropa uye ndezvake. Kunyange zvazvo mutemo uyu wakanga wakapiwa rudzi rwevaIsraeri chete, unoratidza kuti mutemo waMwari wokurambidza kudya ropa yaiva nyaya yakakura.
Mabasa 15:20. ‘
Regai ropa.’ Mwari akapa vaKristu murayiro wakafanana newaakapa Noa. Nhoroondo yezvakaitika kare inoratidza kuti vaKristu vepakutanga-tanga vaisadya ropa, kunyange kurishandisa pakurapwa.
Nei Mwari achitirayira kuti tirege ropa?
Kuisirwa ropa kunogona kukanganisa utano hwemunhu. Asi chinonyanya kukosha ndechokuti Mwari anotirayira kuti tirege ropa nemhaka yokuti rinomiririra chinhu chitsvene kwaari.—Revhitiko 17:11; VaKorose 1:20.


text:
Kuverengwa kweVanhu
Muchidzidzo cheTaranyika Kuverengwa kweVanhu (population census) chirongwa chinoitwa nehurumende yenyika. Chirongwa ichi chinobatsira kugadzirira mabasa ehushumiri hunopiwa nehurumende.
Panoverengwa vanhu kunoda kupindurwa mibvunzo inotevera:
- Vanhu vari munzvimbo vane mazera akaita sei?
- Nzvimbo ine vanhukadzi nevanhurume vane huwandu hwakadini?
- Vanhu vari munzvimbo vakadzidza chikoro kusvika padanho ripi?
- Vanhu vari munzvimbo vanoshanda mabasa ehushangazhi here?
- Baba naAmai vega-vega vari kuzvara vana vangani?
Kune zvimwewo zvizhinji zvinotsvakwa, zvimwe zvichizotsvakwa nanamazvikokota kumahofisi uko vanoda kupindura imwe mibvunzo inobatsira kuronga mabasa ebudiriro.
MuZimbabwe vanhu vanosiverengwa mushure memakore gumi (10). Saka nhoroondo yokuverengwa kwevanhu inoti izvi zvakaitwa mukakore 1982, 1992, 2002. Kuverengwa kwevanhu kunotevera kuri kutarisirwa mugore ra 2012. Chirongwa ichi chinotungamirwa neCentral Statistics Office.


text:
Nhau 38: Tsori 12
TARIRA michero yakatakurwa navarume ava. Ona makurire akaita chisumbu icho chamazambiringa. Kuchitakura padanda kunoda varume vaviri. Uye ona maonde namatamba. Ko michero iyi yakanaka yakabva kupi? Kunyika yeKanani. Yeuka, Kanani ndikwo kwaichimbogara Abrahama, Isaka naJakobho. Asi nokuda kwenzara ikoko Jakobho, nemhuri yake, vakatamira Egipita. Zvino, anenge makore 216 apashure, Mosesi ari kudzorera vaIsraeri kuKanani. Vasvika munzvimbo iri murenje inonzi Kadheshi.
Vanhu vakaipa vanogara muKanani. Mosesi anotuma tsori 12, ndokudziudza kuti: ‘Wanai kuti vanhu vangani vanogaramo, uye kuti vakasimba sei. Wanai kana ivhu rakanakira kurima zvinhu. Uye ivai nechokwadi chokudzoka nemimwe yemichero.’
Panodzokera tsori kuKadheshi, dzinoudza Mosesi kuti: ‘Inyika yakaisvonaka kwazvo.’ Uye kukubvumikisa, dzinoratidza Mosesi mimwe yemichero. Asi 10 dzetsori dzinoti: ‘Vanhu vanogaramo vakuru uye vanesimba. Tichaurawa kana tikaedza kutora nyikayo.’
VaIsraeri vanotya pavanozvinzwa. Vanoti: ‘Kwaizodai kwakava nani kudai takafira hedu muEgipita kana kuti kunyange muno murenje.’ ‘Tichaurawa muhondo, vadzimai vedu navana vachatapwa. Ngatisarudzei mutungamiriri mutsva munzvimbo yaMosesi, ndokudzokera Egipita!’
Asi vaviri vetsori vanovimba naJehovha vanoedza kuteramisa vanhu. Mazita avo ndiJoshua naKarebhi. Vanoti: ‘Musatya. Jehovha anesu. Kuchava nyore kutora nyikayo.’ Asi vanhu havanzwi. Vanotoda kuuraya Joshua naKarebhi.
Ikoku kunotsamwisa Jehovha zvikuru, nokudaro anoudza Mosesi: ‘Hapana mumwe wavanhu vanobvira pamakore 20 okukura naanopfuura achapinda munyika yeKanani. Vakaona manenji andakaita muEgipita nomurenje, asika havandivimbi. Saka vachadzungaira murenje makore 40 kusvikira wokupedzisira afa. Joshua naKarebhi bedzi vachapinda muKanani.
Numeri 13:1-33; 14:1-38.
Mibvunzo
- Chii chauri kuona pasumbu remazambiringa riri pamufananidzo, uye rakabva kupi?
- Nei Mosesi achituma tsori 12 kunyika yeKanani?
- Tsori gumi dzinoti chii padzinopa mushumo kuna Mosesi?
- Tsori mbiri dzinoratidza sei kuti dzinovimba naJehovha, uye mazita adzo ndivanaani?
- Nei Jehovha atsamwa, uye anoudza Mosesi kuti chii?
Mibvunzo yokuwedzera
- Verenga Numeri 13:1-33.
Ndivanaani vakasarudzwa kuti vanosora nyika, uye mukana wei unokosha wavakava nawo? (Num. 13:2, 3, 18-20)
Nei maonero aJoshua naKarebhi akanga akasiyana needzimwe tsori uye izvi zvinotidzidzisei? (Num. 13:28-30; Mat. 17:20; 2 VaK. 5:7)
- Verenga Numeri 14:1-38.
Inyevero ipi ine chokuita nokunyunyutira vamiririri vaJehovha vepasi pano yatinofanira kuteerera? (Num. 14:2, 3, 27; Mat. 25:40, 45; 1 VaK 10:10)
Numeri 14:24 inoratidza sei kuti Jehovha anofarira vashumiri vake somunhu mumwe nomumwe? (1 Madz. 19:18; Zvir. 15:3)


text:
Masvingo eZimbabwe
Masvingo eZimbabwe idongo reguta guru repasichigare renyika yeZimbabwe iro raigara vanhu kubva mugore ra 1100 kusvika mugore ra 1450 kubva kuzvagwa kwaJesu Kirisitu awo aive mazuva ekupedzisira kwenguva yokutanga kwekushandiswa kwesimbi muZimbabwe (late Iron Age).
Dzimba dzemabwe kana kuti masvingo ndipo panobva zita renyika yeZimbabwe. Mazimbabwe ayo akavakwa nevaShona anowanikwa kuMasvingo, asiwo nyangwe mune dzimwe nzvimbo dzakaita seMutoko. Asi masvingo ari kuMasvingo ndiwo makuru pane ese anowanikwa mune dzimwe nzvimbo.


text:
Kingstone Mapupu…
MUKADZI wechidiki wekuBudiriro 2, muHarare anoti ane dambudziko rinoshamisa! Anogara achibuda mukaka mumazamu ake zvisinei nekuti haana mwana mucheche, achirota akakombwa netuvana twakawanda nekuenda mumagumbeze nevarume vakasiyana – vaasingadanane navo.Nomatter Simango (27) wepanhamba 3492 mugwagwa Ngavi, kuBudiriro 2, anoti ava nenguva inodarika makore maviri achisinina mukaka mumazamu ake sezvinongoita amai vanenge vachiyamwisa.
Verengai zvakare……
Zvinoitika — Dr Parirenyatwa
Zvidhoma zvinodariso: N’anga
Nomatter akaroorwa naTapiwa Mandishonha mugore ra2013 uye havasati vava nemwana wavo.
“Ndine dambudziko guru, handizive kuti ndozviita sei. Ndinobuda mukaka nguva nenguva kubva mugore ra2013, minyatso yangu inosisa sekunge ndine mwana mucheche mukaka uchijuja.
“Zvakatanga apo ndakanga ndangova nemwedzi miviri ndaroorwa muna 2013. Dzimwe nguva mukaka uyu unonyorovesa mbatya dzangu zvinoguma zvave kunditadzisa kushambidzika zvakanaka,” akadaro Nomatter.
Anoti mukaka waanobuda wakachena sezvakangoita wemakadzi anenge achiyamwisa kacheche.
“Dambudziko iri ratanga, ndakaenda kwachiremba echiRungu vakanditi dzimwe nguva ndaiva nepamuviri ndokunditarisa kuti vaone kana ndaiva napo asi pakashaikwa. Murume wangu dambudziko iri anoritambira uye anondida zvakadaro,” akadaro.
Nomatter anoti pavakaneta kufamba kumachiremba echiRungu, akazotanga kuenda kumaporofita nekun’anga uko kuri kubuda zvakawanda, “zvimwe zvinototyiosa”.
“Kumwe kwacho ndakanonzi ndiende nemunhu mukuru ndokushevedza vamwe tete vangu asi vakaramba kuuya. Ndakazofamba naamai vangu apo ndakanobvunzwa kuti handina kutumidzwa zita ratete here. Ndakapokana nazvo.
“Asi nyaya yekurota ndichishereketwa neni nevarume uye kuona vana vacheche idambudziko,” akadaro.
Nomatter anoti kumwe kumaporofita nekun’anga vanoudzwa kuti anoshinhwa naye nezvidhoma. Vamwewo vanomuti ane mweya yetsvina kana kunzi anoyamwiwa nezvikwambo.
“Zvinonzi ndinoyamwiwa nezvidhoma kana zvikwambo. Baba vangu vapenyu, vanoti ndiende kunoona tete asi tete vacho vanoramba kufamba neni saka ndinotofamba naamai vekundibereka,” akadaro.
Nyaya yanetsa, anodaro Nomatter, ndeyekuti hama dzemurume wake dzave kutaura mashoko asina kunaka kumurume wake “vachimuti ndine mweya yakaipa”.
“Hama dzemurume wangu dzakambotsvaga muporofita wekuti andishandire uyewo kune vamwe vanoti tifambe. Asi ini dambudziko rangu handina wekufamba naye sezvo tete nababa vari kuramba.
“Mbereko zvakare iri kuramba asi murume happy wheels wangu anomira neni mumatambudziko ose aya,” akadaro Nomatter.
Mudzimai uyu anoti akabvisirwa pfuma “inotyisa” paakaroorwa izvo zvakaita kuti dzimwe hama dzake dziite godo.
“Dzimwe hama dzedu dzaitotaura ndichinzwa, kuti vaisafara nekuroora kwakaita murume wangu. Ndakaroorerwa pamba pevabereki vangu, panhamba 3492 Budiriro 2, apo pakafarwa zvikuru musi uyu.”
Nomatter anoti murume waainaye ndewechipiri sezvo mumwe akambenge akamuroora, Zebediah Zvingowanisewo, akafa nekupondwa mugore ra2010 apo aibva kubhawa.
“Pamurume wandinaye, kuroorwa kechipiri sezvo ndakafirwa. Murume uyu akanga andiroora mugore ra2007 ndokuzopondwa apo taigara kuSunningdale. Akapondwa apo takanga tichironga kuchata mwedzi mitatu yaitevera.
“Apa ndakazivisawo tete vangu nezvekuda kuchata vakatoseka vachiti vaizogutsikana vadya chakata,” anodaro Nomatter.
“Panguva iyi, nemurume uyu, ndaisabuda mukaka asi kuti nyaya yainetsa ndeye mbereko chete. Padambudziko rangu rekujuja mukaka, baba vanoti ndikaenda kuna tete zvinopera. Hamheno kuti pane zvavanoziva here pakati pavo nehanzvadzi yavo asi hapana zvavanotaura.”
Tapiwa anoshandira kuKwekwe mudzimai wake achigara kuBudiriro uko vanoroja.
Amai vaNomatter, Mai Future Chinyanduri (48), vanoti dambudziko remwana wavo dangwe uyu rinovashamisa zvikuru.
“Ndiye wandinotarisa pakurarama kwangu iyeyu. Ndinotiwo ndawana mukuwasha izvo zviripi?
“Zvekumusha kwavo kunyangwe ndikafamba naye handizvikwanise, baba vacho vanoti afambe natete asi tete vacho vanoramba. Ndakafara zvaakaroorwa kechipiri asi zvino rimwe dambudziko ratanga,” vanodaro.
Baba vaNomatter vanonzi VaGodfrey Simango uye vanonzi vane mamwe madzimai maviri kumashure kwaamai vake.
“Mwana wangu anoenda kumachiremba echiRungu achinzi achaita mwana zvake, zvino rimwe dambudziko rabva ravirika,” vakadaro.
Mai Chinyanduri vanoti kune madzitete ekumusha kwemurume wavo vaigara vachitaura kuti Nomatter haafe akaroorwa.
Vanotizve ivo vanga vachirwara nguva yadarika zvichitevera kuoma mitezo kwavakaita.
“Ndakapedza mwedzi mitanhatu ndisingaone nedambudziko re”stroke”. Pano ndinochengeta vana vemurume wangu nemamwe madzimai ake maviri, ini ndini vahosi,” vakadaro.
Nomatter anotiwo vamwene vake, avo vanogara kuDema kwaSeke, vakatombosvika pakuti atengese midziyo yose vonogara nemurume wake kumusha, izvo anoti vakapokana nazvo.
“Ndinovimba kuti dambudziko rangu richapera sezvinoita evamwe. Ndinokumbira rubatsiro kune vanozvikwanisa, ndisabude mukaka uyu. Kana angava wehukama kana mutorwa akandishinhira, dai andinzwira tsitsi ndararamawo upenyu hwakanaka sevamwe.
“Ndinotevera zvakanaka uyewo hapana mapiritsi ekuronga mhuri andiri kushandisa,” akadaro Nomatter.
Kwayedza haina kukwanisa kutaura nemurume waNomatter, Tapiwa, kana nababa vake.
* Tiudzei zvamunofunga panyaya ino panhare dzinoti: +263 714 200 007


text:
Igwa
Igwa (boat) zvinoreva mudziwo unoshandiswa kufambisa vanhu kana nhumbi nemamusoro pemvura. Magwa anonyanya kushandiswa kufamba munzizi nenyanza uye mugungwa munzvimbo dzisina mafungu akanyanya.
Mazuvano magwa anogadzirwa nesimbi kunyanya aluminium nokuda kwekuti hairemi asi anokwanisawo kugadzirwa nematanda.
Bhaibheri muna Isaiah 18:1-2 rinotaura pamusoro pevanhu vaiva kumhiri kwenzi dzeEthiopia richiti, "....inotuma nhume nenzira dzegungwa namagwa enhokwe....". Kureva kuti vanhu muAfrica vaigadzira magwa enhokwe karekare.


text:
Ngokwapi Kwatingawana Mupinguro ku Mubvunjo Mukuru jo Upenyu?
Mupinguro jinowanika mu . . .
siensia?
firozofia?
Bhaibheri?
UMWE MUTARI WO BHAIBHERI WAKATI KUNA MWARI
‘Ndipenyi kuzwisisa . . .Cokwadi, ndiwona maambo o mazwi enyu.’
Bhaibheri riri kupa mupinguro ku mamirioni o vandhu.
Maidakarira kuva umwe wavo here?
Web site jw.org ingamubesera.
VERENGANYI masoko aya mu interneti
VONANYI vhidiyo jakacijikira mu Bhaibheri
KHOPANYI mabhuku
Bhurushura Masoko Akanaka Anobva kuna Mwari!
Marevhista Ndharireyomurindi zve Despertai!
PA MUBVUNJO IJI, NGOWAPI UNOMUTAMBUJA MANINGI?
Wananyi mupinguro yo Bhaibheri yo mubvunjo iji pa jw.org/ndc.
(Endanyi panoti ENSINOS BÍBLICOS › PERGUNTAS BÍBLICAS RESPONDIDAS)


text:
Misambo paBonde
Pakutanga ndichinyora ndaiti ndiri kunyora zvitsvene asi zvino mupfungwa nemoyo zvaramba kugamuchirika. Ini ndakazvinyora ndini ndabvisa nokuti mumoyo mangu ndaona zvisingawirirane netsika dzedu sevanhu uye neshoko raMwari. Anenge ada kudzorera chinyora zvako zvepfungwa dzako, vanobvunza vagobvunza iwe, vanotonga vagotonga iwe. Ini ndabuda munyaya yacho, handichada kuzvipamhazve. Vanhu takatarirwa kurarama kamwe, sure kwazvo kunouya rufu nekutongwa naMwari. Kana ndimiwo makambozvinzva kupi mutsika dzekwedu kuti nyaya dzakadai dzinotaurwa paruzhinji kudai - anenge adzorera nyaya yasarira iwe.


text:
Edgar Tekere
Edgar Zivanai Tekere igamba rehondo yeChimurenga yakarwiwa nechinangwa chekusunungura nyika yeZimbabwe kubva kuutongi hweudzvanyiriri hwevarungu vakabva kuBritain..
Edgar Zivanai Tekere (1 April 1937 – 7 June 2011[1]) aiva mubati wezve matongerwo enyika muZimbabwe. Murume uye wakava president we Zimbabwe African National Union (Zanu) akatungamira bato iri panguva yenhaurirano dze Lancaster House. VaTekere vakashanda kwemakore muhurumende yeZimbabwe vachizosiya pavakakwikwidza musarudzo dzekuva mutungamiri wenyika vachipikisana naRobert Mugabe.


text:
Kusindimara
Shoko rokuti kusindimara (stoic, unresponsive) rinotaura kana munhu asingataridze rudaviro pazvinhu zviri kuitika paari. Kazhinji izvi zvinenge zviri zviitiko zvaanotarisirwa kuti angava nerudaviro rwakarurama kwazviri asi iye oratidza kusasundwa nazvo kana kuzvigamuchira. Kusindimara kunotaurwa kana munhu: asisateerere zviri kutaurwa; asingataridzi kurwadziwa kana kufara kana kutsamwa nezviitiko zviri kutaurwa nezvazvo. Uyu munhu anoita senhinhi isingacheme pakurohwa kana zibwe guru risingatsukunyuke pakusundwa.
Tsika[chinja | edit source]
Vanonamata vanotaura vachirayira mweya wekusindimara apa vachireva mweya unoita vanhu kuti vasava nerudaviro kushoko raMwari.


text:
Rwizi Munyati
Rwizi Munyati rwizi rwuri muZimbabwe; chimwe chikamu charwo chinonzi Rwizi Sanyati. Rwizi urwu runobva kuProvince yeMashonaland East rwuri kuMaodzanyemba kweguta reChivhu pane nhambwe inosvika 100km kubva kuHarare.
Rwizi urwu runoyerera rwakananga kuMaodzanyemba kwakadziva kuMadokero uye runotara muganhu wekuChamhembe kweMashonaland West. Munyati anoonekwa pamugwagwa unobva Kwekwe-eKadoma uye pamugwagwa weKadoma-Zhombe. Munyati ndiye anopa mvura inoshandiswa neMunyati Power Station. Rwizi Mupfure runodira muna Munyati; kubva pamadirano rwizi runenge rwonzi Sanyati.
Rwizi Sanyati runonodira muna rwizi Zambezi apo pananenge pafambwa nhambwe inokwana 500km kubva panotangira Munyati.


text:
Daphne Machiri
VABEREKI vanokurudzirwa kuti vabhadhare mari dzechikoro nenguva uye kuti vataurirane nevakuru vezvikoro kana paine matambudziko kwete kumirira kutumirwa zvikonzi sezvo zvimwe zvacho zvave kuita chikiribidi. Kurudziro iyi yakaitwa svondo rapera nevakafanobata chigaro chaDeputy Director Secondary and Non-Formal Education mupurovhinzi yeHarare, VaValerio Mukova, apo vaitaura pamusangano wevakuru vezvikoro zviri muHigh Glen District.
“Vakuru vezvikoro tiri kuvakurudzira kuti vataurirane nevabereki panyaya dzekubhadhara mari dzechikoro uye zvikoro ngazvirege kushandisa ma’debt collectors’ (zvikonzi) zvekuti vabereki vabhadhare mari nekuti vamwe vacho vave kuita chitsotsi, vanopihwa mari nevabereki dzekutsika-tsika nyaya.
“Kana vabereki vachipedza gore vasina kubhadhara mari dzechikoro vaendesei kumatare edzimhosva kana vachinge vatadza kubhadhara sehurongwa hwamunenge makawirirana nekuti chikoro chinodawo kuramba chichifambira kubudikidza nemari dzinobhadharwa,” vakadaro VaMukova.
“Zvakakosha kuti vabereki vabhadhare mari dzechikoro nenguva nekuti mari idzi ndidzo dzinosimudzira zvikoro nekutengeswa midziyo inoshandiswa nevana yakaita semabhuku ekunyorera neekuverenga.”
Vakati vabereki vanofanira kupota vachienda kumisangano yezvikoro zvine vana vavo sezvo izvi zvichiita kuti vazive mafambiro anenge achiita zvinhu.


text:
Maunga huwandu
Muchidzidzo masvomhu maunga huwandu (multiplication in English) enhamba mbiri, chiitiko chakafanana nekuunganidza mapoka akawanda zvakaenzana nenhamba yechipiri, boka rimwe nerimwe rine nhengo dzinokwana kuenzana nenhamba yekutanga. Panoitwa maunga huwandu nhamba yekutanga inenge ichiwedzaniswa kanokwana kuenzana nenhamba yechipiri. Asiwo nhamba yechipiri inogona kuva iyo iri kuwedzaniswa kanokwana kuenzana nenhamba yekutanga.
Somuenzaniso, nhatu (3) kuunga ina (4), zvakafanana nokuwedzanisa nhatu (3) kanokwana kana (4):
Nokumwe kutaura panganzi zvinhu zvitatu zviri kupetwa kana. Apa tinenge tichivamba kuverenga boka rezvitatu rokutanga kusvika pane boka rechina racho. Saka kuti tirerutse kutaura, paya panonzi kuEnglish, 12 times 10 isu tinokwanisa kuti gumi nembiri kuunga gumi - kureva kudzokorora kuverenga boka rezvinhu gumi nembiri kanokwana kagumi.
Kupiwa kwezita[chinja | edit source]
Shoko rokuti kuunga (collecting, gathering) rinoreva kubatanidza zvinhu pamwe chete. Saka kuunga huwandu pano kunoreva kuunganidza nhamba dzine hukuru husiri kuchinja, hunozivikanwa. Izvi zvoreva kuti nhamba iri pakutanga inogona kuva iyo huwandu, iyo iri pechipiri ndiyo inoverenga kuti pane huwandu hungani huri kuungiwa.
Kujekesa
- Pamuenzaniso uri pamusoro 3 X 4 = 12: apa chaunga chezvinhu gumi nezviviri ndihwo huwandu hunobuda pakuunga nhatu (3) kanokwana kana (4).
- Nemumwe muonero tinogona kuti chaunga chezvinhu gumi nezviviri (12) chinowanikwa pakuti chimwe nechimwe chemapoka mana (4) chaunganidza nhengo nhatu (3).
- Pamuenzaniso uri pamusoro tingati pane mapoka mana (4), rimwe nerimwe rine nhengo nhatu (3) ari kuunganidzwa kanokwana kana (4) achizopa nhengo gumi nembiri.
- Izwi rokuti chaunga riri kushandiswa pano kureva zvinhu zvizhinji zvinonzi multiple kuEnglish.
- Saka pano tinogona kutaura kuti zvinhu gumi nembiri (12) chaunga cha 3 na 4. KuEnglish zvonzi 12 is a multiple of 3 and 4.
- Takatora chero nhamba n, toti n kuunga 0, tinoreva kuti n aunganidzwa kanokwana ka zero saka hapana chiripo. Mhinduro yacho ya n x 0 = 0.
Chiitiko chokuunga huwandu ndicho chinoshandiswa pakuita Tafura yekuunga huwandu - multiplication tables. Somuenzaniso kana shanu ariye nhamba iri kuraviwa nayo tinoti: 5, 10, 15, 20, 25, 30, 35, 40, 45..., zvichingodaro.
Kurerutsa mutauro
Zvakafanira kuti pange pachiturikirwa mazwi kubva kuEnglish kuenda kuChishona kuti zvireruke pakutaura masvomhu. Saka mukutaura mazuva ose zvinenge zvamira sezvizvi:
- Multiplication inenge ichinzi maunga huwandu,
- Multiplying yonzi iyo kuunga.
- Pakutaura zvizere, four multiplied by 5 kunenge kuchinzi ina kuungashanu.
- Pakutaura muchidimbu, four times five inenge yonzi zvina kuunga shanu.
- Cherechedzai kuti zviri kutaurwa zvakafanana nezvizvi zviri pasi; kubatanidza ana 4 kanokwana kashanu (5):
Manyorerwo[chinja | edit source]
Kuunga kunonyanya kunyorwa kuchishandiswa chiratidzo chekuunga huwandu "x" pakati penhamba dziri kuunga. Mhedzisiro yacho inopangidzwa nechiratidzo chekuenzana (equals sign). Somuenzaniso:
- (Pakutaura muchidimbu, mbiri (2) kuunga nhatu (3) zvakaenzana na 6)
- (Pakutaura zvizere, nhatu (3) kuunga ina zvakaenzana ne gumi nembiri)
Kune manyorero akawanda anoshandiswa pakuunga sezvizvi:


text:
- Published on 26 July 2014
- Written by kwayedza
VARUME vaviri vekuMagunje, kuHurungwe, vekumbobuda munhau vachiti vakaparikwa nemudzimai mumwe chete uyo wavanogara naye mumba imwe chete, vanonzi vave kudhonzerana mimba ine mukadzi uyu apo mumwe nemumwe ari kuti ndeyake.
Chamunorwa Rurami (37) naSamuel Perkins Tsaramba Chimora Soko (43) vakambobuda muKwayedza gore rapera apo vose vaiti varume vaEnetty Midzi (29). Pakabuda nyaya iyi vatatu ava vaigara vose, mumba imwe chete, kuMagunje. Rurami anonzi akazowana basa kuHarare uko ava kugara achishanda Soko ndokusara nemukadzi.
Asi zvinonzi Soko ari kugara mumupanda wake umo anoroja uyuwo Enetty nevana vachigara mavo pamba pamwe chete apa.
Enetty ane vana vana nemurume wake mukuru, Rurami, sezvo Soko achinzi akazodanana nemudzimai uyu mugore ra2012 apo vana ava vakanga vaberekwa. Mhuri ine chipari chine musiyano iyi inogara panhamba 102 kudzimba dzeTiger Section paMagunje. Kutaurwa kwazvo zvinonzi Enetty ava nepamuviri pane mwedzi mitanhatu apo pamutsa bongozozo pakati pevarume vaviri ava, mumwe nemumwe wavo achiti ndepake.
Gore rapera Enetty akaudza Kwayedza kuti varume vaviri ava vose ndevake. Akati:
"Rurami ndine vana naye murume wangu, uyu Soko ndewangu, anondipa mari nekunditengera kudya asi wandinonyanya kuda ndiye Soko."
Soko anoita basa rehubhiridha munzvimbo iyi.
Vose varume vaviri ava vanoti vakabvisa roora, Rurami akabhadhara US$70 uyu Soko ndokubvisa US$50. Vanhu vemunharaunda vakataurwa navo vakaratidza kushamiswa nemagariro ari kuitwa nevatatu ava. Mai Rerutsai Taranja (34), vanova sahwira waEnetty, vanoti zvakawanda zviri kutaurwa nekuda kwenhumbu yesahwira wavo.
"Enetty ndisahwira wangu, ini ndinoti nhumbu ndeyaRurami nekuti kakawanda apo ndaivapa imba vachirara vose. ZvaSoko hamheno asi iye Enetty anoti vakagumisira kurara vose naSoko munaOctober gore rakapera uye anoti haachamuda nekuti akamuparadzira imba yake," vakadaro.
Tendai Maenzanise (29), uyo anova muvakidzani wevanhu ava, akati zvinonetsa kuti pazivikanwe muridzi wenhumbu sezvo mudzimai uyu achiti varume vaviri ava ndevake.
"Anoziva muridzi wenhumbu ndiEnetty nekuti n'anga mukadzi. Varume vose ngavanyarare nekuti anobata nhumbu ndiye anoziva muridzi wayo," vakadaro. Mai Fatima Makota (40) vakatsinhirawo vachiti kudai nhumbu yaiitwa mushandirapamwe vaingoti ndeye varume vaviri ava.
"Amai ava vanoshereketa saka isu vekunze hatigone kuziva kuti muridzi wenhumbu ndiyani, iye Enetty ndiye anoziva muridzi wayo," vakadaro.
Vakashora mudzimai uyu pamwe chete nevarume vake vachiti vari kurarama semhuka.
Button Reza anogara pamba pamwe chete nemhuri iyi uye anoti:
"Achitaura Enetty ari kuti nhumbu ndeya Chamunorwa Rurami. Asi chinonetsa Soko ari kugara mumba mumwe chete naEnetty zvisinei kuti vari kurara mudzimba dzakasiyana."
Zvinonzi pamuviri apap hapasati panyoreswa kuchipatara nenyaya yekushaikwa kwemari sezvo varume ava vachinzi vari kukondana kupa Enetty mari yekusikero.
"Rendi chaiyo Enetty ari kuishaya sezvo Chamunorwa asiri kudzoka kuHarare kana kutumidzira mari. Izvozvi Enetty aenda kumusha kwaaimbenge akavaka naChamunorwa Rurami kuti anotsvaira dzimba kuti anogara kumusha nekuoma kwamuitira upenyu. Hamheno kuti uyu Soko achatevera here ikoko kana kuti iyewo Chamunorwa achati kudii," akadaro Reza.
Zvakadaro, Soko naEnetty vanonzi vakatiza pamba apo vakanzwa kuti vatori venhau vakanga vachivatsvaga uyuwo Rurami akangonzi aishandira kugaraji rinotengesa mafuta emotokari kuWaterfalls, muHarare.


text:
Bhaibheri Rinombodzidzisei Chaizvo?
Bhuku iri rinokubatsira kuti uzive zvinotaurwa neBhaibheri panyaya dzakadai sokuti, nei tichitambura, chii chinoitika kana munhu afa, tingaitei kuti mhuri dzedu dzifare nedzimwewo nyaya.
Izvi Ndizvo Zvaida Mwari Here?
Zvimwe uri kunetseka kuti sei panyika paine matambudziko akawanda kudai. Unozviziva here kuti Bhaibheri rinoti matambudziko ose aya achapera uye iwe unogona kurarama munyika yacho yakanaka?
CHITSAUKO 1
Chokwadi Pamusoro paMwari Ndechipi?
Unofunga kuti Mwari anokuda here? Verenga unzwe kuti Bhaibheri rinoti Mwari ane unhu hwakaita sei uye zvaungaita kuti uve pedyo naye.
CHITSAUKO 2
Bhaibheri—Bhuku Rinobva Kuna Mwari
Bhaibheri ringakubatsira sei kukunda matambudziko ako? Nei uchigona kuvimba nezvarinotaura?
CHITSAUKO 3
Chinangwa chaMwari Nokuda Kwenyika Ndechei?
Mwari achaita here kuti nyika ive sezvaaida pakutanga? Achazviita rini?
CHITSAUKO 4
Jesu Kristu Ndiani?
Ona kuti sei Jesu achinzi ndiye Mesiya ainzi achauya, uye kuti akabvepi uye kuti sei achinzi mwanakomana waMwari akaberekwa ari mumwe oga.
CHITSAUKO 5
Rudzikinuro rwaKristu—Chipo Chikuru Kwazvo chaMwari
Zvinorevei wadzikinurwa? Kufa kwaJesu kune zvakunokubatsira here?
CHITSAUKO 6
Vakafa Vari Kupi?
Verenga Bhaibheri unzwe kuti kana munhu afa anoendepi uye kuti sei tichifa.
CHITSAUKO 7
Tariro Yechokwadi Nokuda Kwevadiwa Vako Vakafa
Une hama kana shamwari yakafa here? Zvinoita here kuti uzovaonazve? Verenga unzwe zvinodzidziswa neBhaibheri nezvekumutswa kwevakafa.
CHITSAUKO 8
Umambo hwaMwari Chii?
Vakawanda vanoziva munamato waShe. Mashoko okuti: “Umambo hwenyu ngahuuye” anorevei?
CHITSAUKO 9
Tiri Kurarama Mu“mazuva Okupedzisira” Here?
Verenga unzwe kuti sei tichiti zviri kuitika mazuva ano zvinoratidza kuti tiri kurarama mu“mazuva okupedzisira” sezvakagara zvataurwa neBhaibheri.
CHITSAUKO 10
Zvisikwa Zvomudzimu—Zvazvinoita Kwatiri
Bhaibheri rinotaura nezvengirozi uye madhimoni. Ngirozi nemadhimoni zviriko here? Pane zvazvinoita kwatiri here?
CHITSAUKO 11
Nei Mwari Achibvumira Kutambura?
Vakawanda vanofunga kuti Mwari ndiye anokonzera kutambura. Iwe unotii nazvo? Ona kuti Mwari anoti nei tichitambura.
CHITSAUKO 12
Kurarama Nenzira Inofadza Mwari
Zvinoita kuti tirarame upenyu hunofadza Jehovha. Unotogona kuva shamwari yake.
CHITSAUKO 13
Ona Upenyu Sezvinoita Mwari
Mwari anoti kudini nokubvisa nhumbu, kuisirwa ropa, uye upenyu hwemhuka?
CHITSAUKO 14
Kuita Kuti Upenyu Hwenyu Hwemhuri Hufadze
Rudo rwaiva naJesu ndirwo runofanira kuva nevarume, vakadzi, vabereki uye vana. Pane zvatingadzidze kwaari here?
CHITSAUKO 15
Kunamata Kunobvumirwa naMwari
Ona zvinhu 6 zvinoitwa nevanamati vechokwadi.
CHITSAUKO 16
Tsigira Kunamata Kwechokwadi
Idambudziko ripi raungasangana naro pakuedza kutsanangurira vamwe zvaunotenda? Ungavaudza sei asi usingavagumburi?
CHITSAUKO 17
Swedera Pedyo naMwari Nokunyengetera
Mwari anokunzwa here paunonamata? Kuti uzive mhinduro yacho unofanira kunzwisisa kuti Bhaibheri rinoti kudii nezveminamato.
CHITSAUKO 18
Kubhabhatidzwa uye Ukama Hwako naMwari
Unofanira kuita sei kuti uzobhabhatidzwa? Verenga unzwe kuti kubhabhatidzwa kunorevei uye kunoitwa sei.
CHITSAUKO 19
Ramba Uri Murudo rwaMwari
Tingaratidza sei kuti tinotenda Mwari nezvaakatiitira?
MASHOKO OKUWEDZERA
Zita raMwari—Kushandiswa Kwaro uye Zvarinoreva
Zita raMwari rakabviswa mumaBhaibheri akawanda. Nei? Kushandisa zita raMwari kwakakosha here?
MASHOKO OKUWEDZERA
Kuzivisa Kunoita Uprofita hwaDhanieri Kusvika kwaMesiya
Mwari akataura gore raizouya Mesiya pachine makore 500 Mesiya wacho asati auya. Verenga unzwe nezveuprofita uhwu!
MASHOKO OKUWEDZERA
Jesu Kristu—Mesiya Akapikirwa
Jesu akazadzisa uprofita hwose hwaitaura nezvaMesiya. Verenga muBhaibheri rako uprofita hwacho.
MASHOKO OKUWEDZERA
Chokwadi Pamusoro paBaba, Mwanakomana, uye Mudzimu Mutsvene
Vanhu vakawanda vanofunga kuti Bhaibheri rinodzidzisa kuti Mwari, Jesu neMudzimu mutsvene chinhu chimwe chete. Ichokwadi here?
MASHOKO OKUWEDZERA
Nei vaKristu Vechokwadi Vasingashandisi Muchinjikwa Pakunamata
Jesu akafira pamuchinjikwa here? Verenga unzwe kuti Bhaibheri rinoti kudii.
MASHOKO OKUWEDZERA
Kudya kwaShe Kwemanheru—Chiitiko Chinokudza Mwari
VaKristu vanorayirwa kuti vayeuke zuva rokufa kwaKristu. Zuva racho rinofanira kuyeukwa riini uye sei?
MASHOKO OKUWEDZERA
“Mweya” uye “Mudzimu”—Mashoko Aya Anomborevei Chaizvo?
Vakawanda vanofunga kuti kana munhu afa pane chimwe chinhu chinobuda mumuviri choenda kudenga. Shoko raMwari rinoti kudii?
MASHOKO OKUWEDZERA
Sheori uye Hadhesi Chii?
Mamwe maBhaibheri anoshandisa mashoko okuti “guva” kana kuti “hero” panzvimbo paSheori kana kuti Hadhesi. Mashoko aya anorevei?
MASHOKO OKUWEDZERA
Zuva Rokutongwa—Chii?
Verenga unzwe kuti sei zuva rokutongwa richava nguva inofadza kune vanoita zvakanaka.
MASHOKO OKUWEDZERA
1914—Gore Rinokosha Muuprofita hweBhaibheri
Chii chiri muBhaibheri chinoratidza kuti mugore ra1914 pane zvinokosha zvakaitika?
MASHOKO OKUWEDZERA
Mikaeri Ngirozi Huru Ndiani?
Bhaibheri rinotiudza kuti ngirozi iyi huru ine simba ndiani. Verenga unzwe zvakawanda nezvayo uye kuti iri kuitei iye zvino.
MASHOKO OKUWEDZERA
Kuziva “Bhabhironi Guru”
Muna Zvakazarurwa tinoudzwa nezvemukadzi anonzi “Bhabhironi Guru.” Mukadzi chaiye here? Bhaibheri rinoti kudii?
MASHOKO OKUWEDZERA
Jesu Akaberekwa Muna December Here?
Verenga uone zvaiva zvakaita mamiriro okunze panguva yakazvarwa Jesu. Izvi zvinoita kuti titi kudii?
MASHOKO OKUWEDZERA
Tinofanira Kupemberera Mazororo Here?
Mazororo akawanda anopembererwa kwaunogara akabvepi? Uchashamisika ukanzwa mhinduro dzacho.


text:
Vice President Mujuru yesterday launched a veiled attack on First Lady Amai Grace Mugabe, accusing her of lying that she was corrupt and an extortionist.
She said this at her graduation party in Dotito, Mt Darwin, where most of her perceived allies congregated to offer support.
The event – more than celebrating her academic achievements – seemed to suggest that the VP can muster massive support, making her an alternate centre of power that could rival the President and Amai Mugabe.
Cdes Temba Mliswa, Amos Midzi, Rugare Gumbo, Webster Shamu, Enoch Porusingazi, Munacho Mutezo, Freddy Kanzama, Tshinga Dube, Kindness Paradza and Sikhanyiso Ndlovu were among those at the event.
Some in the crowd were shouting “Pamberi neGamatox, Pasi nezvipfukuto, Pasi neHerald”.
Zanu-PF Harare youths had also been reportedly bussed in and sponsored by Cde Midzi.
About 10 commuter omnibuses transported the youths to and from Mt Darwin.
VP Mujuru said Amai Mugabe was wasting her time by attacking her in public.
She stealthily accused the First Lady of engineering her “persecution”, saying she was not a sellout.
Throughout her address, she repeated that her educational background was traceable in statements read to be attacking Amai Mugabe who has received unwarranted criticism from the private media over her Doctorate degree.
“Mukada kupinda munyaya dzezvematongerwe enyika tinobvumirana. ‘Sekuru Chidamba apa pamurikuda kupinda apa hamukwane. Apa mirai imimi mupinde apa. Uyu ndiye anogona apa’. Chiregai kurwadziwa itiyi, ‘Mwari mandinzwa ndatombowanirwa pandinogona’” said VP Mujuru.
“Mukayenda kuEurope mukawona munhu anotsvaira nekucleaner mutoilet hamumbofunga kutsvaga pamwe pekudyira imi. Munongogara mototanga kudya muri mutoilet nokuti hapana chaunonzwa magadzirwa manhi. Ini ndinoda kudada nezvandinogona. Handidi kudada nezvisi zvangu. Veduwe, ndishandisei. Ndozvandinogonawo izvozvo. ‘Mai Mujuru unogona izvi huya tiswere tichikurukura’. Handigone politics chete. Ndaakugona kuruka mari yako nezvauinazvo.”
She said she will never sellout the party.
“Ayehwa nekuti nhamo dzatakapihwa nemasanctiions dzakawandisa. Nhamo dzatanga tichifunga navaMugabe kuti tasuninguka. VaMugabe matipa minda. VaMugabe chitibatsirai tinyatsorima. Varikutadza kunyatsotibatsira nekuti mawaniro ezvinhu zvekushandisa arikuvanetsa nekuda kwema sanctions.
“Inini Teurai ndozoita imwe sanction futi? Kwete! Kwete, ini mwana waMuganda handife ndakatengesa. Vamwe vangu varimuna Nyagombe naKaroyi, vamwe vangu varikukamhinha, vamwe vangu vasina mawoko kana makumbo. Hazvigoni.
“Dzidzo inofanira kundibatsira kuwunganidza. Nyangwe vano pesekiyuta vanofanira kunzi huyai tibate pamwe chete nyangwe vasingandifarire uchandifarira ndakupa zvinoshandura kugara kwako.”
She added: “Nyangwe ukasandifarira hazvigone nyangwe mese muripano hamungandide zvakafanana. No. hazvimbondirwadza kuti haundide asi pane achabenefita nezvaandakupa ari kuseri kwako. Izvi zvatinazvo izvi ndezvepasi. Hudhokota uhu ndayenda Kumbi mwanangu, Chipo, Nyasha, Kudzi havahutore. Asi zvandichasiya ndadyara mamuri ahh ndicharegererwawo zvimwe zvitadzo zvangu.
“Ndinezvitadzo asi musandinyepere, zvandisingaite handiite. Nhasi harisi zuva repolitics harisi zuva rekutaura chinhu ndauya kuzotaura zvedzidzo kuti ndirikutenda vaMugabe. Ndirikutenda Zanu PF. Vandirera kusvika ndava Doctor. Ngavachitarisirewo zvinobva kwandiri ndivabatanidzirewo mhuri yavo igare zvakanaka murudo.
“Ndinogona hangu ndisina kukunakira hangu pachiso haisimhosva yangu asi Mwari wangu arikudenga anofara neni. Ndinogona hangu kunge ndisina chimiri chakakunakira asi Kristu arikufara nemhuno dzangu. Ndinongoti chiregai kuzvonda wamawona farirayi zvaachakupayi.”
VP Mujuru said she wanted to leave a legacy of uniting the party.
“Ngatidayi oh, takabva kumaelection gore rapfuura. Tasarirwa nemakore matatu ane half isisakwane kudzokera futi kuyi? Kutanga nhasi, zvatichabata, zvatichataura ngatibatei umwe neumwe asirikufambirana navaMugabe neZanu-PF tisatukane, tisarovane.
“Nokuti nhasi uchamurova uchamutuka kwasara less than three years kuti umuti huya undivhotere anenge achine chigumburo newe. Tirikutora nguva yakawanda, yakawandisisa tichiita zvisina mubhadharo. Ayehwa, ayehwa, ayehwa inini chandakuda, ndakuudzai kuti ndakukwana 60 years. Ndine vakoma nevanin’ina vakapatadza. Ndirikufunga kuti chandinofanira kusiya ndaita ndisati ndafa chinoratidza kuti vaMugabe vakadyara mhodzi ino yakabuda yaita zvibereko kubatanidza vana vemusangano. Kubatanidza vana vemusangano.
“Ndoda kuti vaone kuti dzidzo yavakandipa yashanda, handidi kuvashaisa hope kuti ndapa mwana wangu dzidzo chava chibandupandu chakufamba chichifuwisa vamwe vana, kuvashaisa rugare.”
In Harare, the provincial Youth League chair Cde Godwin Gomwe told The Sunday Mail that Cdes Tendai Savanhu, Midzi and Mangondo mobilised resources for yesterday’s function.
Cde Savanhu was reportedly coordinating from South Africa.
Cde Gomwe accused the provincial leadership of running a parallel youth league.
“During Amai Mugabe’s tour, they never contributed even a single cent, but now they have hired at least 10 commuter omnibuses. They bought beer and fuel coupons. It’s now clear that they are working for the removal of the President because you can’t claim to love the President and yet you don’t love the wife.
“They have their own youth league which is led by the former chairman (Jim Kunaka). They did not even communicate with me. If it were a party function, which we were all supposed to attend, (they should have communicated).”


text:
Nhungu
Nhungu (Shack in English) imba inovakwa kumunda inoshandiswa pakunge munhu oda kutiza mvura inonaya, kuwana mumvuri, kana pakudya. Kazhinji chivakwa ichi chaivakwa chine denga chete pasina madziro kana kuti chiine madziro ane mapango asina kudzirwa. Vamwe vatauri kune mamwe matunhu vanodana nhungu vachiti gotekwa kana kuti dumba.
Pakutaura kwanhasi tinogona kuti imba dzinoshandiswa nana hudhu pagedhi inhungu zvakare nokuti chinangwa chikuru kuhwanda kubva kuzuva. Saka inonzi "shack" kuchirungu inenge yonzi nhungu.


text:
Murume wangu anokurumidza kupedza asi babamunini vati vanoda kundikwira
Ndiri mudzimai ane makore 29, ndave nemakore 2 ndaroorwa.
Ndakasangana nemurume wangu mubhazi ndichienda ku South Africa muna 2011.
Takataure tese munzira tiri mubhazi ndokubva ndamupa phone number dzangu akandivimbisa kuti
aizondifonera. Pakapera mwedzi wese asina kumbondifonera, nerimwe zuva ndakagara zvangu ndakanzwa yapinda nhare wanike ndiye Peter. Takataura kwenguva refu, nekufamba kwenguva rudo rwakatibata.
Peter aigara ku Kadoma ini ndaigara ku Gweru. Every Friday ndaikwira bhazi ndakananga Kadoma kunoona mudiwa wangu ndaizodzoka kumba Gweru Sunday manheru. Pese apa handina kumbobvira ndarara naye kusvika taroorana. Kutaura chokwadi Peter haazi iye akandibvisa humhandara ndakazotoroorwa na Peter ndararwa nevakomana vakati wandeyi chaizvo. Zvisineyi hazvo ndakamirira kusvika Peter andiroora asi ndakange ndanzwa nekuda kurarwa. Pfuma yese akabvisa kuvabereki vangu hapana chaasina kuvapa, mombe dzese nemari akabvisa asi dammbudziko rapinda mumba mangu ndere bonde.
Peter ane mudziyo muhombe chaizvo mubhurugwa make but haagone kushandisa zinhu rake.
Musi wekutanga paakabvisa hembe ndakafara ndaona kukura kwakaita zinhu rake nekuti ini ndine magaro mahombe saka ndiyo size yandainyatsoda tsvaga. Zuva rekutanga hatina kana kumbotora nguva refu Peter anga atotunda kare. Ndakashingirira semunhu anga achangobva kurorwa, pakapera mwedzi asi no change 2 minutes shasha inenge yatopedza. Ndakataurira babamunini anova munin’ina wake kuti Peter arikutadza basa rake mubedroom.
Nezuro ndakaramba kuenda ku Church nekuti ndainyatsonzwa kuda kurarwa apawo Peter ndokubuda mumagumbeze achiti anoda kuenda kuChurch. Ndakasara ndine hasha dzakanyanya. Ndakabuda mumagumbeze pakaenda Peter kuchurch ndokubva ndapinda mukitchen ndisina hangu kupfeka hembe sezvo ndakanga ndasara hangu ndega. Ndakarohwa nehana pakapinda babamunini mu kitchen ndokubva vandiudza kuti ndine magaro nemazamu akanaka. Ndakangonyemwerera ndokubva ndatarisa pasi ndichienda kubedroom.
Ndanzwa nenhomba yekuda kunyatsororwa nayo, asi Peter atadza basa rake. Babamunini vakanditi vanogona kundikwirwa kana ndisingazotaurire Peter. Zvino vehama ndibatsireiwo ndovhurira babamunini makumbo here ?


text:
Masvomhu
Masvomhu (kana kuti masamhu) ishoko rinoreva ruzivo gwekuongorora kuva nemusoro kwehuwandu, mamiriro ezvinhu uye marongekero angaitwa zvinhu. Masvomhu ibumbiro reruzivo rwakananganana nendangariro dzehuwandu, maumbirwo, nzvimbo, mapindukiro uyewo nehukama hwezvese izvi. Masvomhu chikwata chezvidzidzo zvezvataugwa izvi zvinowanikwa muzvikoro.
Gwara netariro yemberi kwatakananga[chinja | edit source]
Isu, vatauri ve chi Vanhu, tichibatsirana needu makodobori ezve Masvonhu, tazvipira kuvaka chikamu chemutauro wedu chinotibatsira kudzidza, kudzidzisana, kufunga nekuongorora kuti tibudise mhinduro kumivhunzo isati yagoneka kupindugwa uyewo kubudisa pachena ruzivo gusati gwazivikamwa muzvidzidzo zve Masvomhu. Tinoda kuzogona kutaura nezvese zve Masvonhu nemutauro we chi Vanhu usina kuvhenganiswa nemashoko emimwe mitauro. Izvi zvichaoma kuti tizozviona zvichiitika asi, hongu, tichazvigona chete.
Chinangwa[chinja | edit source]
Kuti tigone kunzvera nekunyora magwaro emasvomhu mu chi Vanhu kubva kuzvikoro zvekuzasi kusvikira kuzvikoro zvekumusoro-soro kune makodobori anoongorora nezvemibvunzo isati yava nemhinduro dzekumanhepfutepfu eruzivo gwemasvomhu.
Tinoda kuzonyora mabhuku e Masvomhu nokutangisa zvidzidzo zveMasvomhu mumutauro wedu muzvikoro zvese zvekuzasi nezvekumusoro mumakore gumi anotevera.


text:
Mombe
Mombe (cattle in English) imhuka inopfuyiwa pamusha. Mombe dzinochengeterwa nyama, kurima, kutakura mutoro, mukaka, dehwe nzvimwewo. MuZimbabwe mombe ndihwo hupfumi hunokosheswa zvakanyanya zvikurusei kumaruwa. Mombe dzinoshandiswa pakuripa roora uye pamabiko nezvirango zvakasiyana-siyana.
MuZimbabwe mune mhando dzemombe dzinoti: Mashona; Ntuli; Afrikander; Jersey; Friesland; Hereford nedzimwewo.
Kuziva Mombe[chinja | edit source]
- Mombe ine nyanga dzataririsa pasi dzinozunguzika inonzi ngwere.
- Horeka (Beast (mombe) with horns curved like those of a buffalo) apa kureva mombe ine nyanga dzakakombamira mukati sedzenyati. Nehoreka rikagova zita remunhu.
- Mombe isina nyanga inonzi njuma, nzuma kana dzunzu. Polled livestock kuEnglish.
- Tsiru kana kuti mhorombe imombe hadzi isati yabereka.
- Mhou imombe hadzi yakambobereka.
- Nzombe, ngavi, gwaimani kana kuti dhonza imombe hono yakapingudzwa kuti ikwanise kushanda basa rekurima.
- Bhuru, handira kana kuti ngunzi imomberume isina kuchekwa inokwanisa kuberekesa.
- Mhandamba (Cow or ox with wide-spreading horns) apa kureva mombe ine nyanga dzakapandambara kana kutambarara kuenda kumativi ekunze.
Tsumo[chinja | edit source]
- Chinokura usipo imombe munda unokura nokuvandurirwa.
- Mombe yetsiru manhenda waikama.
- Kana mombe dzakaungana dzakawanda zvakanyanya boka remombe iri rinonzi gumbi. Vamwe vatauri vanoti fanzwa.
- Chitsamatore izita remhuri rinopiwa uyo anopingudza mombe dzava matore dzachembera. Pano kutsa (breaking, taming) zvinoreva kupingudza kuti mombe ikwanise kushandika nayo isinga pengereke.
- Musambara zvinoreva hurefu huripo kubva pahuma kusvika pabesu panotangira muswe wemhuka.
- Barambara zvinoreva huma yemhuka ine nyanga.
Ndove[chinja | edit source]
Tsvina yemombe inonzi ndove inoshandiswa kuita manyowa anowarikwa mumunda. Vamwe vanoti zviya kana yawoma vanoipisa muchoto vachibika mudzimba.
- Dembwe chiro chinenge madzihwa chinoonekwa mundove yemombe. Dembwe rinoonekwawo mutsvina yemunhu.


text:
Dindingwe
Dindingwe (cheetah in English) imhuka yemusango iri mumhuri yekatsi uye ichiwanikwa muziwumbe reAfrica neAsia. Dindingwe ndiyo yoga katsi yesango ine nzwara dzisingadzokere mukati; nokudaro haikwanise kukwira miti yakareba yakamira mutwi kuenda mudenga. Dindingwe rinodheera mapazi ari zasi kwemiti. Hakuna mhuka inomhanya nespidhi unodarika dindingwe; inokwanisa kusvika 110-120km/hr pachinhambwe chidiki chingaita 500m. Dindingwe rinokwanisa kufangura kubva 0-100 km/hr panguva inoita 3 sekondi.
Contents
Chimiro[chinja | edit source]
Dindingwe rine dundundu rakadzika uye chiuno chitete. Dindingwe rakura rine huremu hunoita 35-72kg; rinoreba 110-150cm kubva kumusoro kusvika kubesu. Kana richipimwa kureba pamapendekete rinoreba 66-94cm; muskwe unoreba 60-84cm.
Kuberekana[chinja | edit source]
Nzvari dzinoyaruka dzava pamwedzi makumi maviri kuvika makumi maviri ana mana (20-24); hono dzinoyaruka dzasvitsa mwedzi gumi nemiviri (12). Asi ingwe hadzinyanye kutandana dzisati dzasvitsa makore matattu (3); uye kushumira kunoitika chero nguva yegore. Nzvari dzinotsvaka chero ripi dindingwe gono.
Nzvari dzinotakura pamuviri mazuva 90-99 dzichizvara vana vatatu kusvika vashanu. vana ava vane huremu 150-300gram panguva yokuzvarwa. Dindingwe rinozvarwa riiine mavara aro. Vana vanosiyana naamai pamwedzi 13-20 yekuzvarwa. Nzvari dzinoda kugara dzoga dzisingasangane nedzimwe kunze kwenguva iyo dzinenge dziri kurera vana vadzo. Panguva iyi ndipo panodzidziswa mwana weingwe zvinhi zvizhinji zvinosanganisira kuvhima.
Kuvhima[chinja | edit source]
Dindingwe rinodya nyama richivhima kunyanya mhuka ndiki dzine huremu huri pasi pe 40kg. Rinonyanya kutanda mhembwe nemhara. Kana ingwe dzichinge dzavhima dzakawanda dzinotanda ngongoni nembizi zvakare. Handa dzomusango netsuro ndidzo dzimwe mhuka dzinovhimiwa nedindingwe.
Dindingwe rinovhima richironda charaona kwete kutevera hwema. Rinonyangira kusvika 10-30m rotanga kudzinganisa mhuka. Kazhinji-zhinji mhuka inenge yabatwa munguva iri pasi pe minute rimwe. Richinge yakudinka kubata mhuka munguva iyoyi dindingwe rinokasira kurasa moyo. Pachinguva chidiki charinenge radzinganisa mhuka, muviri wedindingwe unenge wopisa zvakanyanya.
Tsika[chinja | edit source]
Tsumo - "Dindingwe rinonakwa richakweva rimwe asi kana iro rokwehwa roti mavara azara ivhu".
Mukonowengwe izita remhuri dziri muZimbabwe rekuzvirumbidza
Madzishe kare vaishongedzwa nedehwe redindingwe kuratidza hukuru nehumhare hwavo.
Mazita emhuri[chinja | edit source]
Kune mazita emhuri ane chekuita nedindingwe. Mamwe ndiwo anoti: Mukonowengwe, Mutambanengwe, Ngwerume.


text:
Mibvunzo yeBhaibheri Inopindurwa
Sei tichifanira kuyeuka rufu rwaJesu?
Rufu rwaJesu rwunokosha kupfuura zvose zvakamboitika munhoroondo yevanhu. Akafa kuti vanhu vadzokere pakuva neupenyu hwavaiva nahwo pakutanga. Munhu haana kusikwa aine pfungwa dzekuda kuita zvakaipa. Aisafanira kurwara kana kufa. (Genesisi 1:31) Asi chivi chakapinda munyika nemunhu wekutanga, Adhamu. Jesu akafa kuti atinunure pachivi nerufu.—Verenga Mateu 20:28; VaRoma 6:23.
Mwari akatiratidza rudo rwakakura nekutuma Mwanakomana wake panyika kuti azotifira. (1 Johani 4:9, 10) Jesu akaudza vateveri vake kuti vaite musangano usingashamisiri wekuyeuka rufu rwake, vachishandisa chingwa newaini. Kuita izvi gore negore kunoratidza kuti tinotenda rudo rwatakaratidzwa naMwari uye naJesu.—Verenga Ruka 22:19, 20.
Ndivanaani vanofanira kudya chingwa nekunwa waini?
Jesu paakatanga kuudza vadzidzi vake kuti vayeuke rufu rwake, akataura nezvesungano kana kuti chibvumirano. (Mateu 26:26-28) Sungano iyi yaizoita kuti ivo nevamwewo vaizosarudzwa vazova madzimambo nevapristi naye kudenga. Kunyange zvazvo mamiriyoni evanhu achiyeuka rufu rwaJesu, vaya chete vari musungano iyoyo ndivo vanodya chingwa nekunwa waini.—Verenga Zvakazarurwa 5:10.
Iye zvino patova nemakore angada kusvika 2 000, Jehovha achisarudza vaya vachazova madzimambo. (Ruka 12:32) Vanhu ava vashoma kana tichienzanisa nevachararama nekusingaperi panyika.—Verenga Zvakazarurwa 7:4, 9, 17.


text:
Unoona Sei Ramangwana?
Nyika ino . . .
icharamba iri sezvairi here?
ichatowedzera kuipa here?
ichava nani pane zvairi here?
BHAIBHERI RINOMBOTII?
“Mwari . . . achapukuta misodzi yose pamaziso avo, rufu haruchazovipo, kana kuchema kana kuridza mhere kana kurwadziwa hazvingazovipozve. Zvinhu zvokutanga zvapfuura.”—Zvakazarurwa 21:3, 4, Shanduro yeNyika Itsva.
ZVARINOTAURA ZVINGAKUBATSIRA SEI?
Uchava nebasa rinokugutsa uye rinofadza.—Isaya 65:21-23.
Panenge pasisina kurwara kana chero chinonzi kutambudzika.—Isaya 25:8; 33:24.
Uchava neupenyu hunofadza husingagumi nehama neshamwari.—Pisarema 37:11, 29.
TINGANYATSOBVUMA HERE ZVINOTAURWA NEBHAIBHERI?
Hongu. Tine zvikonzero zviviri zvinoita kuti tidaro:
Mwari anogona kuzadzisa zvaakavimbisa. MuBhaibheri, Jehovha Mwari chete ndiye anonzi “Wemasimbaose,” nokuti ane simba risingagumi. (Zvakazarurwa 15:3) Saka anonyatsokwanisa kuita zvose zvaakavimbisa zvokuchinja nyika ino kuti ive yakanaka. Sezvinotaurwa neBhaibheri, “zvinhu zvose zvinobvira kuna Mwari.”—Mateu 19:26.
Mwari ane chido chokuzadzisa zvaakavimbisa. Somuenzaniso, Jehovha ‘anosuwa’ kumutsa vanhu vakafa.—Jobho 14:14, 15.
Bhaibheri rinoratidzawo kuti Mwanakomana waMwari, Jesu, akaporesa vanorwara. Akazviitirei? Nokuti aiva nechido chokuzviita. (Mako 1:40, 41) SaBaba vake, Jesu akanyatsoratidza chido chokubatsira vaitambura.—Johani 14:9.
Saka tinogona kuva nechokwadi kuti vose, Jehovha naJesu vanoda kutibatsira kuti tive neramangwana rinofadza!—Pisarema 72:12-14; 145:16; 2 Petro 3:9.
ZVOKUFUNGA NEZVAZVO
Mwari achachinja sei nyika ino kuti ive yakanaka?
Bhaibheri rinopindura mubvunzo iwoyo pana MATEU 6:9, 10 naDHANIERI 2:44.


text:
PANE chirevo chinoti kana munhu akakukumbira hove usamupe asi mupe chirauro kuti agozokwanisa kuzviraurira oga. Izvi zvinenge zvichiitirwa kuti munhu asajairire kungogara achingoitwa zvinhu zvekupihwa asi kuti azvishandire zvinova zvinozomupa pundutso muupenyu hwake.
Izvi zvakangofanana nedzidzo, iyo yakakosha kumwana wose – musikana kana mukomana – pakuti awane mukana wekudzidza sezvo iriyo nhaka yeupenyu.
Nhasi uno Zimbabwe iri kupembedzwa pasi rose nekuda kwebudiriro muchikamu chefundo izvo zvaona ichienda pamusoro pedzimwe nyika dzose muAfrica panyaya yekugona kunyora nekuverenga.
Zvinodadisa!
Zvisinei nebudiriro iyi, kune zvimwe zvinhu zvine chitsama zvinoda kugadziriswa sezvo zvikasiiwa zvakadaro zvinogona kudzorera budiriro iyi shure. Izvi zvinosanganisira kutora matanho ekuona kuti mwana wose awana mukana wekudzidza akasununguka uye pasina kusarura kuti mukomana here kana kuti musikana.
Mutevedzeri wegurukota redzidzo yepuraimari nesekondari, Professor Paul Mavima, svondo rapera vakaudza dare reNational Assembly kuti bazi ravo riri kushushikana zvikuru nekuda kwevamwe vana vari kusiira chikoro panzira, zvikuru vanasikana, nekuda kwezvikonzero zvakasiyana. Prof Mavima vakati ongororo yakaitwa nebazi ravo gore rapera inoraridza kuti huwandu hwevanasikana vari kusiira chikoro panzira padanho resekondari hwakakwira kudarika hwevanakomana.
Vakati zvikonzero zvekusiya kwevanasikana chikoro panzira zvakasiyana-siyana izvo zvinosanganisira kushairwa mari dzechikoro, iro rinova dambudziko guru, pamwe nekubata pamuviri, zvikuru kune avo vanenge vave padanho rekusekondari.
Ongororo yakaitwa nebazi iri inoratidzazve kuti padanho reForm 1 kusvika Form 4, vanasikana vari kusiira chikoro panzira chikamu che5,8% kana zvichienzaniswa nechevanakomana che4,4%.
PaA-Level, vasikanana vari kutadza kupedza chikoro chikamu che5,8% apowo chevanakomana chiri 3,9%. Izvi zvinoratidza kuti chikamu chevanasikana vari kusiira chikoro panzira padanho reA-Level chakakwira pane paO-Level.
Semaonero edu, vabereki vanofanira kudzidzisa vanasikana zvakaenzana sezvavanoita vanakomana uye ngaparege kuve nerusarura. Inga vakuru vanoti chenga ose manhanga hapana risina mhodzi. Nekuti kana ukaadyara hauzive mhodzi ichabuda neisingabudi.
Iyo mari yefizi inozoshaikwa sei kana iri yemwanasikana asi kana iri yemwanakomana yowanikwa? Mwanasikana akawaniswa mukana wedzidzo anokwanisa kukwikwidzana nemwanakomana mungave mumabasa kana zvimwe sekusimudzira mhuri kana nyika.
Nhasi uno kune vatungamiriri vakawanda vechidzimai, mungava munyaya dzematongerwo enyika nemamwewo mapoka akasiyana. Vana ngavapihwe mikana yakaenzana yekuwana dzidzo pasina rusarura.


text:
Chidzidzo 10
Ungaziva Sei Kunamata Kwechokwadi?
1. Panongova nechitendero chimwe chete chechokwadi here?
Jesu akadzidzisa vateveri vake chitendero chimwe chete, chitendero chechokwadi. Chakaita somugwagwa unoenda kuupenyu husingaperi. Jesu akati: ‘Vashomanana vari kuwana’ mugwagwa iwoyo. (Mateu 7:14) Mwari anogamuchira chete kunamata kwakavakirwa muShoko rake Bhaibheri. Vanamati vose vechokwadi vakabatana mukutenda kumwe chete.
2. Jesu akatii nezvevaKristu venhema?
Jesu akanyevera kuti vaprofita venhema vaizokanganisa chiKristu. Nechekunze, vanoita sekunge vanamati vechokwadi. Machechi avo anozviti ndeechiKristu. Asi unogona kuona kuti ivo vanhu vakaita sei chaizvo. Sei? Kunamata kwechokwadi chete ndiko kunoita kuti pave nevaKristu chaivoivo vanozivikanwa neunhu hwavo nemaitiro avo.
3. Ungaziva sei vanamati vechokwadi?
Funga nezvezviratidzo zvishanu izvi:
Vanamati vechokwadi vanoremekedza Bhaibheri seShoko raMwari. Vanoedza kwazvo kurarama maererano nezvarinotaura. Saka chitendero chechokwadi chakasiyana nechitendero chakavakirwa papfungwa dzevanhu. (Mateu 15:7-9) Vanamati vechokwadi vanoita zvavanodzidzisa vamwe kuti vaite.
—Verenga Johani 17:17; 2 Timoti 3:16, 17.
Vateveri vaJesu vechokwadi vanokudza zita raMwari, rinonzi Jehovha. Jesu akakudza zita raMwari nokuita kuti rizivikanwe. Akabatsira vanhu kuziva Mwari uye akavadzidzisa kunyengeterera kuti zita raMwari ritsveneswe. (Mateu 6:9) Kwaunogara, chitendero chipi chinoita kuti zita raMwari rizivikanwe?
—Verenga Johani 17:26; VaRoma 10:13, 14.
VaKristu vechokwadi vanoparidza nezveUmambo hwaMwari. Mwari akatuma Jesu kuti aparidze mashoko akanaka oUmambo. Umambo hwaMwari ndiyo chete tariro yevanhu. Jesu akaramba achitaura nezvahwo kusvikira zuva raakafa. (Ruka 4:43; 8:1; 23:42, 43) Akati vateveri vake vaizoparidza nezvahwo. Kana mumwe munhu akauya kuti akuudze nezveUmambo hwaMwari, angangodaro ari wechitendero chipi?
—Verenga Mateu 24:14.
Vateveri vaJesu havasi venyika ino yakaipa. Unogona kuvaziva nokusapindira kwavo mune zvematongerwo enyika kana kuti mumagakava anoitika kwavanogara. (Johani 17:16; 18:36) Uyewo, havatevedzeri maitiro nemafungiro anokuvadza enyika ino.
—Verenga Jakobho 4:4.
VaKristu vechokwadi vanodanana zvikuru. Kubva muShoko raMwari, vanodzidza kuremekedza vanhu vemarudzi ose. Kunyange zvazvo zvitendero zvenhema zvave zvichiwanzotsigira zvakasimba hondo dzenyika, vanamati vechokwadi vanoramba kuita izvozvo. (Mika 4:1-3) Panzvimbo pezvo, vaKristu vechokwadi vanozvipira kushandisa nguva yavo nezvinhu zvavo kuti vabatsire uye vakurudzire vamwe.
—Verenga Johani 13:34, 35; 1 Johani 4:20.
4. Unogona here kuziva chitendero chechokwadi?
Ndechipi chitendero chinotora zvose zvachinodzidzisa kubva muShoko raMwari, chinokudza zita raMwari uye chinozivisa Umambo hwaMwari setariro chete yevanhu? Iboka ripi rinoratidza rudo uye rinoramba zvehondo? Unofungei?


text:
“Tarirai! Ndinemi Mazuva Ose”
“Tarirai! ndinemi mazuva ose kusvikira pakuguma kwemamiriro ezvinhu epanguva yacho.”—MAT. 28:20.
1. (a) Rondedzera muchidimbu mufananidzo wegorosi nemasora. (b) Jesu akatsanangura kuti mufananidzo wacho unorevei?
MUMWE mufananidzo waJesu woUmambo, unotaura nezvemurimi anodyara mbeu yakanaka yegorosi uye muvengi anouya odyarawo masora mumunda imomo. Gorosi rinokurirwa nemasora, asi murimi anorayira varanda vake kuti “regai zvose zvikure pamwe chete kusvikira pakukohwa.” Mumwaka wokukohwa, masora anoparadzwa uye gorosi rinounganidzwa. Jesu akatsanangura zvinorehwa nemufananidzo wacho. (Verenga Mateu 13:24-30, 37-43.) Mufananidzo iwoyo unoratidzei? (Ona chati yakanzi “Gorosi neMasora.”)
2. (a) Zviri kuitika mumunda wemurimi zvinofananidzirei? (b) Tichakurukura chikamu chipi chemufananidzo uyu?
2 Zviri kuitika mumunda wemurimi iyeye zvinoratidza maunganidziro aizoita Jesu boka rose regorosi kubva muvanhu uye kuti aizozviita rini. Boka regorosi rinoreva vaKristu vakazodzwa vachatonga naJesu muUmambo hwake. Kudyara kwakatanga paPendekosti ya33 C.E. Kuunganidza kuchapera kana vakazodzwa vachange vari vapenyu pachaguma nyika ino vaiswa chisimbiso chokupedzisira voendeswa kudenga. (Mat. 24:31; Zvak. 7:1-4) Sezvinongoita nzvimbo iri pamusoro pegomo inoita kuti munhu akwanise kuona zvinhu zviri kure, mufananidzo uyu unoita kuti tizive zvinhu zvaizoitika mumakore anenge 2 000. Zviitiko zvipi zvine chokuita neUmambo zvatinokwanisa kunzwisisa iye zvino? Mufananidzo uyu unotsanangura nguva yokudyara, yokukura, uye yokukohwa. Nyaya ino ichanyanya kukurukura nezvenguva yokukohwa. *
KUNYATSOTARISIRWA NAJESU
3. (a) Chii chakaitika nechokwokutanga kwemakore ekuma100 C.E.? (b) Maererano naMateu 13:28, mubvunzo upi wakabvunzwa, uye nani? (Onawo mamwe mashoko.)
3 Nechokwokutanga kwemakore ekuma100 C.E., ‘masora akaoneka’ vaKristu vokunyepera pavakatanga kuoneka mumunda wenyika. (Mat. 13:26) Pakazosvika makore ekuma300 C.E., vaKristu vakaita semasora vainge vawanda kupfuura vaKristu vakazodzwa. Yeuka kuti mumufananidzo wacho, varanda vakakumbira tenzi wavo mvumo yokudzura masora. * (Mat. 13:28) Tenzi wacho akatii?
4. (a) Mhinduro yaTenzi Jesu inoratidzei? (b) VaKristu vakaita segorosi vakatanga kunyatsooneka rini?
4 Jesu akataura nezvegorosi nemasora achiti: “Regai zvose zvikure pamwe chete kusvikira pakukohwa.” Murayiro uyu unoratidza kuti kubva munguva yevaapostora kusvika iye zvino, panyika pagara paine vaKristu vakazodzwa vakaita segorosi. Pfungwa iyoyo inotsigirwa nezvakazotaurwa naJesu kuvadzidzi vake kuti: “Ndinemi mazuva ose kusvikira pakuguma kwemamiriro ezvinhu epanguva yacho.” (Mat. 28:20) Saka vaKristu vakazodzwa vaizodzivirirwa naJesu mazuva ose kusvikira munguva yokuguma. Asi hatinyatsozivi kuti ndivanani vaiva veboka regorosi panguva iyoyo yakareba nokuti vaiva vashoma pane vaKristu vakaita semasora. Zvisinei, kuchine makumi emakore mwaka wokukohwa usati watanga, boka regorosi rakatanga kuoneka. Izvozvo zvakaitika sei?
NHUME ‘INOGADZIRA NZIRA’
5. Uprofita hwaMaraki hwakazadziswa sei Jesu paaiva panyika?
5 Pachine mazana emakore Jesu asati ataura mufananidzo wegorosi nemasora, Jehovha akafemera muprofita wake Maraki kuti ataure zvinhu zvaienderana nezvakazotaurwa mumufananidzo waJesu. (Verenga Maraki 3:1-4.) Johani Mubhabhatidzi ndiye aiva ‘nhume yakagadzira nzira.’ (Mat. 11:10, 11) Paakauya muna 29 C.E., nguva yokutongwa kwerudzi rwaIsraeri yainge yava pedyo. Jesu ndiye aiva nhume yechipiri. Akachenesa temberi yaiva muJerusarema kaviri, kekutanga achangotanga ushumiri hwake uye kechipiri hwava kunopera. (Mat. 21:12, 13; Joh. 2:14-17) Saka, basa raJesu rokuchenesa raizotora nguva yakati rebei.
6. (a) Uprofita hwaMaraki hwakanyanya kuzadziswa sei? (b) Jesu akaongorora temberi yomudzimu rini? (Onawo mamwe mashoko.)
6 Uprofita hwaMaraki hwakanyanya kuzadziswa sei? Kwemakumi emakore 1914 asati asvika, C. T. Russell neshamwari dzake dzepedyo vakaita basa serakaitwa naJohani Mubhabhatidzi. Basa iroro rinokosha raisanganisira kuita kuti chokwadi cheBhaibheri chizivikanwe zvakare. Vadzidzi veBhaibheri vakadzidzisa chokwadi nezvechibayiro cherudzikinuro chaKristu, vakaratidza kuti dzidziso yokutsva mumoto yaiva yenhema, uye vakazivisa kuti Nguva dzeMamwe Marudzi dzainge dzava kuguma. Kunyange zvakadaro, kwaiva nemapoka akawanda ezvitendero aiti aitevera Kristu. Saka mubvunzo unokosha waifanira kupindurwa ndewokuti: Pamapoka iwayo nderipi raimirira gorosi? Kuti mubvunzo iwoyo upindurwe, Jesu akatanga kuongorora temberi yomudzimu muna 1914. Kuongorora ikoko uye basa rokuchenesa zvakatora nguva yakati rebei, kubva muna 1914 kusvika gore ra1919 richangotanga. *
MAKORE OKUONGORORA UYE OKUCHENESA
7. Jesu paakatanga kuongorora muna 1914, akaonei?
7 Jesu paakatanga kuongorora, akaonei? Kwemakore anodarika 30, boka reVadzidzi veBhaibheri raishanda nesimba uye raishandisa pfuma yaro kuti riite basa rakakura rokuparidza. * Jesu nengirozi vanofanira kunge vakafara chaizvo pavakaona kuti madzinde mashoma iwayo egorosi akasimba, ainge asina kuvhungwa nemasora aSatani! Asi ‘kucheneswa kwevanakomana vaRevhi,’ kureva vakazodzwa, kwaifanira kuitwa. (Mar. 3:2, 3; 1 Pet. 4:17) Nei tichidaro?
8. Zvii zvakaitika gore ra1914 rapfuura?
8 Gore ra1914 rava kunopera, vamwe Vadzidzi veBhaibheri vakaodzwa mwoyo nokuti vainge vasina kuenda kudenga. Muna 1915 na1916, kupikiswa kwavaiitwa nevamwe vaiva kunze kwesangano kwakaita kuti basa rokuparidza ridzikire. Zvinhu zvakatowedzera kuipa pakafa Hama Russell muna October 1916, nokuti kupikiswa kwainge kwava kubva kuvanhu vaiva musangano. Pavarume vanomwe vaitungamirira Watch Tower Bible and Tract Society, vana vavo havana kubvumirana nezvakanga zvasarudzwa zvokuti Hama Rutherford vatungamirire. Vakaedza kuita kuti hama dzipesane asi muna August 1917, vakabva paBheteri. Chokwadi uku kwaiva kuchenesa chaiko! Kwaivawo nevamwe Vadzidzi veBhaibheri vakatya vanhu. Kunyange zvakadaro, Vadzidzi veBhaibheri seboka vakabvuma kucheneswa naJesu uye vakachinja. Saka Jesu akavati vaiva vaKristu vechokwadi vanofananidzwa negorosi, asi akaramba vaKristu vose vokunyepera, kusanganisira vose vaiva mumachechi echiKristudhomu. (Mar. 3:5; 2 Tim. 2:19) Chii chakazoitika? Kuti tizive, ngatimbodzokerai kumufananidzo wegorosi nemasora.
CHII CHINOITIKA MWAKA WOKUKOHWA WATANGA?
9, 10. (a) Iye zvino tava kuda kukurukurei nezvemwaka wokukohwa? (b) Chii chakatanga kuitika mumwaka wokukohwa?
9 Jesu akati, “Kukohwa kuguma kwemamiriro ezvinhu epanguva yacho.” (Mat. 13:39) Mwaka wokukohwa iwoyo wakatanga muna 1914. Tichakurukura zvinhu zvishanu zvakanzi naJesu zvaizoitika munguva iyoyo.
10 Chokutanga, kuunganidza masora. Jesu anoti: “Mumwaka wokukohwa ndichaudza vakohwi kuti, Tangai kuunganidza masora muasunge mwanda.” Pashure pa1914, ngirozi dzakatanga “kuunganidza” vaKristu vakaita semasora nokuvaparadzanisa ne“vanakomana voumambo” vakazodzwa.—Mat. 13:30, 38, 41.
11. Chii chave chichisiyanisa vaKristu vechokwadi nevokunyepera?
11 Basa rokuunganidza zvaraifambira mberi, musiyano waiva pakati pemapoka aya maviri wakatanga kunyatsooneka. (Zvak. 18:1, 4) Pakazosvika 1919, zvakava pachena kuti Bhabhironi Guru rainge rawa. Chii chakanyanya kusiyanisa vaKristu vechokwadi nevokunyepera? Ibasa rokuparidza. Vaya vaitungamirira paVadzidzi veBhaibheri vakatanga kusimbisa kukosha kwekuti munhu wose aitewo basa rokuparidza Umambo. Somuenzaniso, kabhuku kakabudiswa muna 1919 kainzi To Whom the Work Is Entrusted, kakakurudzira vaKristu vakazodzwa vose kuti vaparidze paimba neimba. Kakati: “Basa racho rinoita serakakura chaizvo, asi nderaIshe, uye tichariita nesimba rake. Mune ropafadzo yokuriita.” Hama dzakaita sei? The Watch Tower ya1922 yakati kubva panguva iyoyo zvichienda mberi, Vadzidzi veBhaibheri vakawedzera basa ravo rokuparidza. Pasina nguva, vaKristu ivavo vakatendeka vakatanga kuzivikanwa nebasa rokuparidza paimba neimba, uye vachiri kuzivikanwa nebasa iroro.
12. Boka regorosi rakatanga kuunganidzwa rini?
12 Chechipiri, kuunganidza gorosi. Jesu anorayira ngirozi dzake kuti: ‘Unganidzai gorosi mudura rangu.’ (Mat. 13:30) Kubva muna 1919, vakazodzwa vave vachiunganidzwa muungano yechiKristu yakacheneswa. Kuunganidzwa kwevaKristu vakazodzwa vachange vari vapenyu pachaguma nyika ino kuchapera pavachapiwa mubayiro wavo wokudenga.—Dhan. 7:18, 22, 27.
13. Zvakazarurwa 18:7 inoratidza chii nezvemafungiro ari kuita hure kana kuti Bhabhironi Guru, kusanganisira chiKristudhomu?
13 Chechitatu, kusvimha misodzi uye kugeda-geda mazino. Chii chinoitika pashure pokunge ngirozi dzasunga masora? Jesu akataura nezveboka remasora kuti: “Imomo ndimo mavachasvimha misodzi vari nokugeda-geda mazino avo.” (Mat. 13:42) Izvozvo zviri kuitika iye zvino here? Kwete. Mazuva ano, chiKristudhomu, sezvo chiri rimwe remasangano ari muBhabhironi Guru, hure, chichiri kuti: “Ndinogara samambokadzi, handisi chirikadzi, uye handizombochemi.” (Zvak. 18:7) Chokwadi, chiKristudhomu chinofunga kuti chine simba, ‘chichitozvigadza samambokadzi’ pamusoro pevatungamiriri vezvematongerwo enyika. Iye zvino vaya vanomirirwa nemasora vari kutozvitutumadza, kwete kusvimha misodzi. Asi izvozvo zvava kuda kuchinja.
14. (a) VaKristu vokunyepera ‘vachageda-geda mazino’ avo rini uye nei? (b) Kunzwisisa kwatava kuita Mateu 13:42 kunoenderana sei nepfungwa iri pana Pisarema 112:10? (Onawo mamwe mashoko.)
14 Pakutambudzika kukuru, masangano ose echitendero chenhema paachange aparadzwa, vaya vaimboatsigira vachamhanya vachitsvaka pokuhwanda asi havazombowani nzvimbo yakachengeteka. (Ruka 23:30; Zvak. 6:15-17) Pavachaona kuti havachina kwokutizira kuti varege kuparadzwa, vachasvimha misodzi uye ‘vachageda-geda mazino’ nehasha. Sezvakaprofitwa naJesu nezvekutambudzika kukuru, panguva iyoyo yakaoma, ‘vachazvirova vachichema.’ *—Mat. 24:30; Zvak. 1:7.
15. Chii chichaitika kumasora, uye izvozvo zvichaitika rini?
15 Chechina, kukandwa muvira romoto. Chii chichaitika kune vaya vanomirirwa nemwanda yemasora? Ngirozi “dzichavakanda muvira romoto.” (Mateu 13:42) Izvozvo zvinoreva kuparadzwa zvachose. Saka, vanhu ava vaimbova mumasangano echitendero chenhema vachaparadzwa pachikamu chokupedzisira chokutambudzika kukuru, Amagedhoni.—Mar. 4:1.
16, 17. (a) Chiitiko chipi chokupedzisira chinotaurwa naJesu mumufananidzo wake? (b) Nei tichiti chiitiko ichocho hachisati chazadziswa?
16 Chechishanu, kupenya zvakajeka. Jesu anopedzisa uprofita hwake nokuti: “Panguva iyoyo vakarurama vachapenya zvakajeka sezuva muumambo hwaBaba vavo.” (Mat. 13:43) Izvozvo zvichaitika rini uye kupi? Mashoko aya haasati azadziswa. Jesu haana kutaura nezvezvinhu zviri kutoitika panyika iye zvino, asi zvichaitika kudenga. * Funga zvikonzero zviviri zvinoita kuti tidaro.
17 Chokutanga chine chokuita nenguva yazvaizoitika. Jesu akati: “Panguva iyoyo vakarurama vachapenya.” Zviri pachena kuti mashoko okuti “panguva iyoyo” anoreva nguva yainge ichangobva kutaurwa naJesu, iya ‘yokukandwa kwemasora muvira romoto.’ Izvozvo zvinoitika muchikamu chokupedzisira chokutambudzika kukuru. Saka ‘kupenya zvakajeka’ kwevakazodzwa kunofanira kuitikawo munguva iri mberi. Chechipiri chine chokuita nekwazvaizoitika. Jesu akati vakarurama ‘vachapenya muumambo.’ Izvozvo zvinorevei? Vakazodzwa vose vakatendeka vanenge vari panyika pachapera chikamu chokutanga chokutambudzika kukuru vachange vatoiswa chisimbiso kokupedzisira. Zvadaro, sezvinoratidzwa muuprofita hwaJesu nezvekutambudzika kukuru, vachaunganidzwa kudenga. (Mat. 24:31) Vari ikoko vachapenya “muumambo hwaBaba vavo,” uye hondo yeAmagedhoni ichangopera, vachafara pavachava mwenga waJesu panguva “yokuroora kweGwayana.”—Zvak. 19:6-9.
KUBATSIRWA KWATINOITWA
18, 19. Kunzwisisa mufananidzo waJesu wegorosi nemasora kunobatsira sei mumwe nomumwe wedu?
18 Mumwe nomumwe wedu anobatsirwa sei nezvinorehwa nemufananidzo uyu? Funga kubatsirwa kwatinoitwa munzira nhatu. Kutanga, kunodzamisa kunzwisisa kwedu. Mufananidzo uyu unotiratidza chikonzero chinokosha chinoita kuti Jehovha abvumire zvakaipa. “Akashivirira . . . midziyo yokuitirwa hasha” kuti agadzire “midziyo yengoni,” kureva boka regorosi. * (VaR. 9:22-24) Chechipiri unosimbisa chivimbo chedu. Mugumo zvaunoswedera pedyo, vavengi vedu vachawedzera kutirwisa, ‘asi havazokundi.’ (Verenga Jeremiya 1:19.) Sekudzivirira kwange kuchiita Jehovha boka regorosi kubvira kare, Baba vedu vokudenga vachava nesu “mazuva ose” ari mberi vachishandisa Jesu nengirozi.—Mat. 28:20.
19 Chechitatu, mufananidzo uyu unoita kuti tikwanise kuziva boka regorosi. Nei izvozvo zvichinyanya kukosha? Kuziva kuti vaKristu vakaita segorosi ndivanani kunotibatsira kuwana mhinduro yemubvunzo wakabvunzwa naJesu muuprofita hwake hwemazuva okupedzisira. Akabvunza kuti: “Chokwadi ndiani muranda akatendeka, akangwara?” (Mat. 24:45) Nyaya mbiri dziri kutevera dzichapindura mubvunzo iwoyo zvinogutsa.
^ ndima 2 Ndima 2: Kuti uyeuke zvinorehwa nezvimwe zvikamu zvemufananidzo uyu, tinokukurudzira kuverenga nyaya inoti “Vakarurama Vachapenya Zvakajeka Sezuva” iri muNharireyomurindi yaMarch 15, 2010.
^ ndima 3 Ndima 3: Varanda ivavo vanomirira ngirozi nokuti vaapostora vaJesu vainge vafa uye vakazodzwa vaiva panyika vaifananidzwa negorosi, kwete nevaranda. Mumufananidzo iwoyo, vaya vaikohwa masora vanozonzi ingirozi.—Mat. 13:39.
^ ndima 6 Ndima 6: Uku kugadziridzwa kwemanzwisisiro ataiita. Kare taifunga kuti kuongorora kwaJesu kwakaitika muna 1918.
^ ndima 7 Ndima 7: Kubva muna 1910 kusvika muna 1914, Vadzidzi veBhaibheri vakaparadzira mabhuku anoda kusvika 4 000- 000 uye maturakiti netumabhuku zvinodarika 200 000 000.
^ ndima 14 Ndima 14: Uku kugadziridzwa kwemanzwisisiro ataiita Mateu 13:42. Mabhuku edu aiti vaKristu vokunyepera vave ‘vachisvimha misodzi nokugeda-geda mazino avo’ kwemakumi emakore, vachichema kuti “vanakomana voumambo” vari kuvafumura kuti ivo “vanakomana veakaipa.” (Mat. 13:38) Zvisinei tinofanira kuziva kuti pfungwa yokugeda-geda mazino ine chokuita nokuparadzwa.—Pis. 112:10.
^ ndima 16 Ndima 16: Dhanieri 12:3 inoti “vane njere [vaKristu vakazodzwa] vachapenya sechiedza chokudenga.” Pavanenge vachiri panyika vanoita izvi nokuita basa rokuparidza. Asi Mateu 13:43 inotaura nezvenguva yavachapenya zvakajeka muUmambo hwokudenga. Kare taifunga kuti magwaro aya maviri aitaura nezvebasa rimwe chete rokuparidza.
^ ndima 18 Ndima 18: Ona bhuku raSwedera Pedyo naJehovha, mapeji 288-289.